text:
7309.17 - Føroya søga í 19. og 20. øld.
Skeiðsnummar
7309.17
Heiti
Føroya søga í 19. og 20. øld.
ECTS
15
Fortreytir
Staðið 1. og 2. lestararár. 4. árslesandi skulu hava staðið B.Ed. verkætlanina
Endamál
Endamálið er: 1. at lesandi vinna sær vitan og fatan av høvuðsgongdini í Føroya søgu í 19. og 20. øld, og 2. at lesandi fáa fatan av, hvussu søguskriving á haldgóðum grundarlagi verður til, og hvat háttarlag verður nýtt. Høvuðsendamálið við skeiðinum er at arbeiða seg fram til eina sjálvstøðuga fatan av, hvussu søguskriving á einum vísindarligum stigi verður til, hvørji háttarløga nýtt verða, og hvørjar søgufatanir kunnu ligga til grunds fyri vali av søguligum evnum, spurdómum og framsetingum. Eisini verður komið inn á, hvussu hetta kann síggjast aftur í søgu/samtíðarundirvísing fólkaskúlans, t.e. søgudidaktikki. Roynt verður at seta skeiðið í samband við annan lesna, ið lesandi hava verið ígjøgum, serliga vísindaástøði og náms-/sálarfrøði/didaktikk. Somuleiðis verður miðað eftir, at linjulesturin skal sampakka við høvuðskrøvini til bachelor- og yrkisrættaða verkætlanina.
Innihald
I. Analýsa av søguligari framseting (doktararitgerð) II. Keldukritikkur og keldulesnaður til evnið Ad. I: Við støði í greining av H.J. Debes: Nú er tann stundin . . . saman við lesnaði av ókendum keldutilfari verður dentur lagdur á at analýsera seg fram til nøkur høvuðseyðkenni við høvuðsverkinum, ið lesandi kunnu gera sær dælt av, tá tey seinni skula skapa sjálvstøðuga søguskriving: Spurdómur, partsspurdómar, tesis, avmarking, sjónarhorn (búskaparlig, sosial, mentanarlig og politiskt) søgusýni/-fatan, metingarhættir, skrivistílur, høvuðsniðurstøða, perspektivering (m.a. kronologisk og geografisk) og egnar metingar av hesum. Ad II: Við støði í bókini Søgufrøði og øðrum ískoytistilfari koma lesandi við kelduvenjingum at gera sær tankar um kelduvirðið í heimildunum og hvørji atlit eiga at verða tikin, eisini áðrenn farið verður undir eina innihaldstulking. Eisini verður dentur lagdur á, at øll søguskriving er tíðarbundin og at søga í fólkaskúlahøpi - umframt at verða eitt vitanarfak - eisini er eitt dannilsisfak, har sjálvstøðug støðutakan er kravdur partur. Gjøgnumgingið verður m.a. hesi evni: At finna fram heimildir, keldusløg, ytri meting, keldur av 1. og 2. hond, hall, munnligar heimildir, fram- og afturlítandi keldur, málslig frábrigdi, og faklig hugtøk, ið kunnu verða tíðarbundin.
Læru- og undirvísingarhættir
Fyrilestrar, upplegg, kjak, kelduvenjingar, analýsuuppgávur og viðgerð, umframt venjingar í at leita fram tilfar og taka støðu til, hvussu hetta kann brúkast.
Læruúrtøka
Tá skeiðið er liðugt skulu tey lesandi: • Hava eina breiða vitan og fatan av søgugongdini í Føroyum í 19. og 20. øld • Verða før fyri at meta um og viðgera keldutilfar • Verða før fyri at viðgera spurdómar út frá givnum kelduheimildir • Duga úr frá heimildunum at skjalprógva (dokumentera) grundarlagi fyri viðgerðini • Verða før fyri at tulka heimildir og grundgeva fyri egnum niðurstøðum
Próvtøkuháttur
Skeiðið verður eftirmett við 3-tímas (180 min.) innanhýsis skrivligari roynd, lutvíst við kendum og ókendum keldutilfari. Hetta við støði í lisna tilfarinum og við keldukritiskum atliti at gera eina søguliga framseting.
Próvdøming
Innanhýsis
Próvtalsstigi
P-talsstigin
Lestrarlisti
Umframt tilfarið nevnt í skeiðslýsingini ískoytistilfar, sum verður lagt út á Moodle so hvørt.
Ábyrgd
Dagbjartur Debes


c: text/html

text:
GRØN ORKA
Hví hitapumpa luft til vatn, í mun til vatn til vatn
Eg vil her greiða eitt sindur frá, hví vit valdu hitapumpu luft til vatn og ikki vatn til vatn. Vit hugdu at øllum viðurskiftum, áðrenn vit valdu okkara veitara av hitapumpu. Tað var sera umráðandi fyri okkum, at hitapumpan, sum stóð úti, toldi okkara saltluft, sum er kring oyggjarnar. Tíverri vóru nakrir veitarir, sum komu aftaná okkum, ið ikki settu líka høg krøv til teirra hitapumpu. Hetta gav eftirfylgjandi árini stórar trupulleikar fyri hesar veitarir og hevur ført til ringt umdømi sum heild av hitapumpum luft til vatn.
Eftir standa so vit, sum hava havt eina góða góðsku av hitapumpum og royna at verja okkum fyri tí skilaloysi aðrir veitarir hava koyrt við. Loysnin kann so ongantíð verða tann, at jarðhiti er tað einasta rætta, tá ið vit hava fingið góðar royndir tey seinastu tíggju árini við luft til vatn hitapumpu.
Útrokningar vísa, at luft til vatn hitapumpur í Føroyum hava hægri COP faktor enn í øðrum Norðanlondum. Hetta er tí at okkara vetrar eru nógv líggjari og vit hava bara nakrar dagar um árið, har vit eru niðan fyri frostmarkið.
Vit kannaðu alt, áðrenn vit valdu okkara veitara av hitapumpu. Tað vit hugdu eftir var:
• Hvat var best egnað í mun til miðal hita.
• At tilfarið mátti vera rustfrítt, um tað skuldi standa úti
• At tangin skuldi klára, at vit ikki hava kálk í vatninum
• At íløgan skuldi helst verða soleiðis at tað loysti seg í mun til olju
Vaillant luft til vatn hitapumpa
Vaillant hevur eina luft til vatn hitapumpu, sum eitur aroTHERM plus. Henda framkomna hitapumpa koyrir við evninum R290. Tað serliga við hesum er at tað sjálvandi er umhvørvisvinarligt, men eisini kann fáa framløbshitan heilt upp til 75° C. Hetta merkir millum annað at aroTHERM plus eisini er frálík til búðstaðir við radiatorum og gólvhita.
Her er nakrir fyrimunir við luft til vatn:
• at eingin ketil, skorsteinur og oljutangi skal nýtast
• at skipanin kostar í miðal 80.000 kr við øllum
• at kunna fáa skipanina setta upp beinanvegin (arbeiðið tekur uml. ein dag)
• at møguleiki er fyri at knýta í aðar orkukeldur so sum sól, brenniovn o.a.
• at hitapumpan er rustfrí

robotstxt: allowed

filter: keep


text:
Kvøldskúlin í Sumbiar Kommunu bjóðaðar fylgjandi lærugreinar í kvøldskúlanum 2020/2021.
Linedansur, Handarbeiði, Málningalist, Gittarspæl, Klaver / Orgel. o.a, Lær at bøta trol, Matur og matgerð, Fø. dansur, Kórsangur, Trummuspæl, C.E.F.R-skeið, Ættargransking, SCR/ROC-VHF- Skeið, Harmonikuspæl, Giktasvimjing, Talv og Tónasmið Skaldskapur.
- Fólk úr allari oynni kunnu melda til ymisku skeiðini.
- Tilmeldingarfreistin er sunnukvøldið 18 oktobur 2020 kl. 20.00
- Kvøldskúlaskeiðini í Sumbiar Kommunu byrja í viku 43.
Trýst her fyri at lesa Kvøldskúlafaldaran 2020/2021


text:
Gulla Øregaard røddi um Jens Paula Heinesen
mentan12-09-2021 - 19:16 - Jóanis Nielsen
Góðan dag góðu stevnufólk.
Stóra takk fyri áheitanina at siga nøkur orð um skaldið og høvundan Jens Paula Heinesen, sum er føddur og barnvaksin her í tykkara vøkru bygd.
Orsøkin til at eg standi her í Løgmansgarðinum í dag er, at eg fyri 20 árum síðani legði lunnar undir eina sjónvarpssending í fimm pørtum um skaldskapin og umstøðurnar hjá høvundanum.
Fyrstu ferð eg legði mína ætlan fyri Jens Paula segði hann. ” Eg blívi so smæðin, tá ið ljósið skal setast á meg sjálvan. Mínar tankar havi eg longu skrivað í mínar bøkur.
Ja, hetta var so ein byrjan. Spakuliga yvir tíð mentist samrøðan millum okkum bæði. Onkuntíð meira intenst. Til aðrar tíðir meira stirvin.
Arbeiðið var gjørt í tøttum samstarvi við Sjónvarpi Føroya.
Familja og fakfólk av ymsum slagi løgdu stórt arbeiði í nevndu ætlan.
Mín ætlan var at royna at gera eina heildarmynd og saman við øðrum fyriskipa og samskipa tað umfatandi tilfar, sum vit høvdu.
Eitt umfatandi arbeiði hjá mær var at søkja fígging til tær útreiðslur, sum lógu uttanfyri partinum, sum Sjónvarpið átti.
Heitið á sendingini ”Eitt dýpi av dýrari tíð” var tíðliga sett á skrá – Sangurin var sjáldsama væl yrktur. Teksturin gav mær íblástur.
At føroyingar enn syngja sangin sigur eitt sindur um innihaldið. Vit tulka tekstin alt eftir hugalagi og umstøðum.
Jens Pauli var 21 ára gamal tá ið hann skrivaði orðini. Seinni gjørdi dótturin Elin eitt væleydnað lag.
Tá ið skaldið fylti 70 ár í nov. 2002 vóru tvær sendingar klárar, meðan tríggjar sendingar komu í mai 2003.
Ivan Hentze Niclasen, sum tá var deildarleiðari á mentunardeildini hjá sjónvarpinum tók sær av tí partinum, sum lá hjá stovninum. Til dømis arbeiðsuppgávur hjá sjónvarpsfólki, fígging og samskifti við okkum uttanfyri stovnin. Samskiftið gekk væl. - Onkuntíð var tað strævið sum privatpersónur at arbeiða við einum almennum stovni.
Elin, dóttir Jens Paula og eg høvdu eitt umfatandi brævaskifti um, hvussu vit skuldu gera við ymsu partarnar í stóru verkætlanini. Viðhvørt gingu bylgurnar høgt. Hetta gjørdi tað ikki minni spennandi, at vit dystaðust um, hvussu vit skuldi lýsa Jens Paula. Hann var jú pápi hennara. Elin var holl at samstarva við.
At døma eftir skrivliga samskitinum okkara millum var øgiliga nógv uppi at venda.
Uppgávan at finna fígging til heimildarfilmin lá um nakrar hundrað túsund krónur. Løgtingið, kommunur og grunnar stuðlaðu væl.
Sandavágs kommuna v/Rósu Samuelsen, sum borgarstjóra veitti góðan stuðul. Eg minnist Rósa segði, at tað var ikki vanligt hjá kommununi at stuðla slíkum projektum. Høvdu ikki gjørt tað áður. At so bygdaráðið veitti góðan stuðul gleddi okkum. Ikki minst Jens Pauli.
Øll sum hava fingist við film vita, at tað er ikki einmansverk. Nú eg havi sett meg inn í, hvat tað var, sum fór fram, komi eg til ta niðurstøðu, at hetta var í seinastu løtu, at ein heimildarfilmur var gjørdur um høvundan, sum hevur latið Føroya fólki so nógv.
Bjarni Árting Rubeksen, myndamaður frá Sjónvarpinum var høvuðsfotografur. Hann var hollur at samstarva við. Hann var góður í ráðum. Hann legði stóran dent á, at fáa dekkmyndir. Hetta var gott, tí serliga kom tíðin, tá ið Jens Pauli var ungur, at gerast týðandi partur í upptøkunum. Stillmyndir í filmi eru altíð ein avbjóðing
Herluf Sørensen, myndamaður og produktiónsleiðari, sum tá arbeiddi í DR gjørdi myndaupptøkur í Keypmannahavn. Hann leikstýrdi undirritaðu, tá ið hon fór at heilsa upp á Edith Rohde, ungdómskærleikanum hjá Jens Paula.
At hesin partur var gjørdur var eitt serstakt ynski hjá Jens Paula. Hann bað meg fara til Keypmannahavnar og royna at fáa í lag eitt prát við Edith Rohde. Hann hevði ikki sæð hesa kvinnu, síðani tey sum blaðung høvdu dansað eina summarnátt í Føroyum. Tað var rørandi at síggja og hoyra hennari minni um Føroyatúrin fyri fleiri áratíggjum síðani,tá ið hon hitti unga mannin, sum var Jens Pauli.
Hon hevði ongantíð gloymt hann, men heldur ongantíð hitt hann aftur. Tey vóru bæði lærarar.
At klippa tilfarið læntu vit Jákup Heinesen, klippara frá Danmarks Radio. Hann var sera nærlagdur og gjørdi et gott arbeiði.
Jens Pauli segði á einum av fyrstu fundum okkara: ”Gulla vælsignaða gev mær ein lítlan. Ein til hvørt beinið”. Hetta fekk hann. Seinni var eitt glas av reyðvíni nokk. Í móti endanum av upptøkum var ikki neyðugt at styrkja seg við nøkrum.
Sterka kvinnan handan mannin, Maud Brimheim Heinesen, var kvinnan í hansara lívi. Hon gjørdist eisini góði viðspælarin. Jens Pauli segði ”Gulla ikki siga Maud, men ”Moud”.
Fíggjarliga grundarlagið í familjuni hvíldi fyri stórum part á Maud, sum um tað mundi var fyrisitingarleiðari i á Fróðskaparsetrinum.
Hon fortaldi, at listarliga arbeiðið hjá Jens Paula virdi hon høgt, og metti at tað hevði stóran týdning.
Jens Pauli fortaldi mær, at konen var honum holl, men eisini eitt sindur streng. So legði hann afturat. Kanska var tað neyðugt.
Um okkurt skal sigast, sum tit ikki vita frammanundan, so má tað vera, hví eg fór í gongd við hesa stóru verkætlan.
Drívmegin var at royna at skilja, hví ein lærari við læraraløn og pensión fer úr sínum borgarliga starvi fyri at skriva, yrkja og gera týðandi samfelagsviðmerkingar í heili 30 ár, uttan eitt fíggjarligt trygdarnet. Svarið kemur í filminum.
Jens Pauli sigur, at hann kundi ikki gera nakað munagott sum høvundi, uttan so, at hann fekk arbeiðsfrið fulla tíð at skriva, lesa og granska.
Tað framgongur í filminum, at hann ongantíð iðrari seg um avgerðina, hóast arbeiðsdagarnir ofta vóru langir og strævnir. Eisini var mangan einsligt. Hann vísti ongum síni avrik, áðrenn tey vóru givin út. Heldur ikki Maud, konuni, hóast hon eisini var skrivandi fólk. Hetta ljóðar løgið í dag, har ritstjórn er partur av flestu útgávum.
Tá ið eg setti mær fyri at lesa bøkurnar hjá Jens Paula, kom eg til eitt síðutal um 4.500 síður. Seinni er nógv lagt afturat.
Í føroyska Rithøvundasavninum er eitt yvirlit yvir bókaverkini hjá Jens Paula Heinesen. Hetta telir nógvar bøkur.
4 ferðir var hann heiðraður við M.A. Jacobsens heiðursløn
Í 1959 fyri ”Hin vakra kvirran (søgusavn).
Í 1969 fyri søgusavnið ”Aldurnar spæla á sandi”. Bókin er umsett til grønlendskt, íslendskt, norskt, svenskt og danskt.
Í 1973 fyri ”Frænir eitur ormurin”, har M.A. Jacobsens heiðurslønin varð latin fyri nýhugsan innan føroyskar bókmentir.
Í 1993 fyri bøkurnar undir heitinum ”Á ferð inn í eina óendaliga søgu
Við útgávuni av 3 bókini ”Leikur tín er sum hin ljósi dagur” skaldsøga frá 1982 var henda tilmæld til Bókmentavirðisløn Norðurlanda ráðsins.
Í 1987 var hann enn einaferð tilmældur at fáa Bókmentavirðisløn Norðurlanda ráðsins
Endiliga 1999 fekk Jens Pauli mentunarløn landsins. Hon kom bara nokso seint. - Upphæddin var og er enn 150.000 kr.
Hóast heiðurslønir v.m., so var ikki lætt hjá skrivandi fólki fyri tjúgu árum síðani at fáa eitt líkinda lønargrundarlag.
Jens Pauli segði, at hann sjálvur hevði valt hesi kor. Segði, at valið var tað rætta.
Føroyar eiga góðar høvundar, sum hava ríkað okkum við at skriva um føroyska samfelagi frá samtíðini, frá søgu okkara og við íblástri frá rákum uttanífrá.
Eg haldi, at Jens Pauli er millum okkara bestu við sínum stóra ískoyti til føroyskar bókmentir.
Jens Pauli hevur skrivað nógv við støði í nærsamfelagnum her vesturi. Ofta lyft upp til sosialar og sálarfrøðisligar lýsingar um fólk, lív og levnað her á staðnum.
Hann fortelur í filminum, at hann lesur nógv, og at hann lesur alla tíðina. Serliga er tað franski høvundin Marcel Proust og týska skaldið Thomas Mann, sum hava givið honum størsta íblásturin.
Heimsspekiligar viðmerkingar hjá Jens Paula lýsa væl upp í hansara skaldskapi. Ofta settar inn í ein føroyskan kontekst.
Síðani Jens Pauli var í hæddini er so nógv hent á tøkniliga økinum. At søkja sær vitan í dag er alnótan amboð hjá flest øllum skrivandi fólki. Tað verði seg málsliga og sum uppslagsverk.
Kappingin í dag um at verða hoyrdur er kortini størri enn nakrantíð.
Í dag kunnu høvundar og onnur yrkislistafólk søkja 3 ára listafólkaløn.
At Jens Pauli Heinesen í nógvum av sínum bókum møguliga er frammanfyri sína tíð, eru tað nøkur sum halda. Eg eri ein av teimum. Hetta sigi eg ikki sum fakfólk, men sum ein, sum hevur lisið bókmentir síðani eg dugdi at lesa.
Størsta virði, sum føroyskir høvundar hava latið til sínar eftirkomarar er teirra vitan, teirra leitan og gransking um kor og umstøður hjá fólki her á oyggjunum.
At vitanin verður latin í skaldsligan búna, ger allan munin.
Jens Pauli fór tíðliga heimanífrá. Bara 14 ára gamal fór hann til Havnar í skrivstovuarbeiði. Síðani á VBV, har preliminerprógv var lokið í 1950. Í 1952 fekk hann studentsprógv. Í studentaskúlanum fekk hann vinir fyri lívið. Læraraprógv fekk hann frá Emdrupborg Statsseminarium í Danmark í 1956.
Hetta við vinum í Føroyum frá studentaskúlanum setir hann ljós á í filminum, har flokkurin savnast heima hjá Margretu Balle, sum var einasta kvinnan í flokkinum. Hansara skúlafelagir vóru hansara lívsvinir- og lívsvitni.
Veitslan, sum var filmað, var gjørd til æru fyri síggjaran.
Jens Pauli tosaði nógv um sínar skaldavinir Tummas Napoleon Djurhuus og Ólavur Michelsen, sum fóru alt ov tíðliga.
Tungt at missa sínar skaldabrøður segði hann. Hann yngdist fleiri ár, tá ið hann tosaði um teir báðar og teirra felags áhuga fyri bókmentum. Teir kappaðust um, hvør dugdi best at skriva og yrkja.
At Jens Pauli søkti bókmentir á øðrum málum enn teimum norður-lendsku gjørdi mun.
Familjan Heinesen búði eitt ár í Spanien í sjeytiárunum, tá var ”Frænir eitur ormurin” á skrivaraborðinum.
At læra eitt fólk um sín samleika er ein drúgv ferð gjøgnum dagar, ár og tíð. Tá ið alt er í broyting alla tíðina, so er ongin endi á hesum arbeiði
Tað sum Jens Paula Heinesen hevur latið okkum í sínum bókaverkum er eitt stórt ískoyti til, at vit kunnu kenna okkara søgu, og framhaldandi leita eftir okkara samleika.
Yvir hundrað fólk vóru við í verkætlanini at framleiða sjónvarps-sendingarnar um skaldið og høvundin Jens Paula.
Sjálv var eg í farlovi frá Almannaverkinum.
Við undirtøku frá familju, fakfólkum, tónleikarum, sjónleikarum og kórfólki, umframt játtandi myndugleikum og ikki minst Ivani Hentze Niclasen fingu vit hesa dokumentatión til høldar.
Sangurin ”Eitt dýpi av dýrari tíð” í filminum bleiv til eina útseting fyri symfoniorkestur eftir danska komponistinum Søren Hyldgaard.
Innspæling varð gjørd í Prag. Síðani legðist kórpartur afturat við føroyska manskórinum við Bjarna Restorff sum kórleiðara.
Elin Brimheim Heinesen var solistur. Finnur Hansen, tónleikari og teknikari í sjónvarpinum setti verkið saman.
Í filminum kjakast fakfólk um dygdina í bókmentum hjá Jens Paula. Hesi vóru: Martin Næs, Jógvan Isaksen, Gunnar Hoydal, Malan Marnersdóttir, Heri Kragesten og Katrin Næs.
Metingar og meiningar vóru nógvar. Sum ikki fakfólk fari eg ikki nærri inn á henda partin. Eg minnist bara, at Martin Næs, landsbókavørður helt, at tað var ein skandala, at Jens Pauli ikki fyri lang síðani var á fíggjarlógini vegna hansara drúgva og viðkomandi arbeiði.
Eg havi altíð hildið, at Jens Pauli hevur ikki fingið ta viðurkenning, sum hann hevur uppiborið.
Í mai mánaði í ár hitti eg av tilvild Bergur Rønne Moberg, bókmenta- frøðing á flogtúri millum Vágar og Keypmannahavn. Vit hava ikki hitt hvørt annað fyrr, men fingu eitt langt prát um føroyskt mentunarlív.
Eisini fall prátið á Jens Paula Heinesen.
Hetta var áðrenn eg fekk áheitan um røðuna til Vestanstevnuna-/Seinsummardagin.
Bergur segði fyri mær, at hann metti Jens Paula vera ein av okkara fremstu stóru høvundum. Víðari segði hann, at hann metti ikki, at Jens Pauli fekk ta virðing, sum honum tilkom millum sínar samtíðarhøvundar og lærarar á studentaskúlanum. Hetta dámdi mær væl at hoyra. Tí nú var tað ein fakliga nýggjur bókmentafrøðingur, sum úttalaði seg.
Bergur vísti mær til vísindaliga bókaverkið ”Resten i Vesten”, sum hann hevur skrivað og útgivið í 2014. – Har framgongur, at Bergur Rønne Moberg metir Jens Paula at vera ein modernaðan høvund við stórum skaldsligum dirvi.
Bókin hjá Bergi er ein greining og viðgerð av altjóða bókmentum í vesturheiminum við plássi og viðgerð av 4 føroyskum høvundum, sum eru: William Heinesen, Jens Pauli Heinesen, Gunnar Hoydal og Jørgen Frants Jacobsen.
Nú fari eg skjótt at enda mína røðu.
Skal bara siga frá, at heimildarfólkini í familjuni hjá Jens Paula við beiggjanum Jóannesi Heinesen á odda gjørdu eitt umfatandi og virðiligt arbeiði at lýsa Jens Paula bæði sum familjumenniskja og skald.
Jens Pauli fekk somuleiðis nógvan kærleika og stuðul í filminum frá síni egnu familju. Hetta rørdi hann. Av tí sama gjørdist prosessin bæði viðkomandi og innilig. Familjan lat eitt stórt myndaarkiv at lýsa tíðina, tá ið Jens Pauli var ungur.
Fyri meg at síggja, so eru listafólkini ofta tey, sum siga tað, sum onnur kanska ikki fata fyrr enn seinni.
Kanska er tað tí, at takksemið ofta letur bíða upp á seg.
Takk fyri at tit lýddu á.
Framhaldandi gott seinsummar.


text:
Skrivar tú trygging verður eisini leitað eftir øðrum endingum av orðinum sum t.d. tryggingar og tryggingarvirksemi.
Skrivar tú ?trygging verður leitað eftir orðum sum t.d. lívstrygging og lívstryggingar.
Skrivar tú ”trygging” verður einans leitað eftir júst hesum sniðnum av orðinum.
7. september 2016Nr. 93
Kunngerð um vápnaprógv
Við heimild í § 3 c, § 3 h og § 7, stk. 3 í løgtingslóg nr. 43 frá 22. mai 1969 um vápn v.m., sum broytt við løgtingslóg nr. 81 frá 22. mai 2015, verður ásett:
Kapittul 1
Virkisøki
§ 1. Tað er forboðið persónum, ið ikki hava vápnaprógv, at flyta inn, útvega sær, hava inni ella ganga við skotvápni, slættpípaðari haglbyrsu og luftbyrsu, sum er størri enn kaliber 5,5 mm., smb. § 1, stk. 1, nr. 1 og § 2, stk. 1, nr. 1. í løgtingslógini.
§ 2. Persónar, ið tann 1. januar 2016 ella áðrenn, lógliga áttu skotvápn, nevnd í § 1, stk. 1, nr. 1 og § 2, stk. 1, nr. 1 í løgtingslógini, skulu einans útvega sær vápnaprógv, um teir skulu nýta hesi til skjóting.
§ 3. Persónar millum 16 og 18 ár, og sum hava staðið vápnatrygdarskeið, hava loyvi at nýta høglbyrsur, tá teir eru saman við persónum, ið hava vápnaprógv og eru 25 ár ella eldri.
Kapittul 2
Vápnatrygdarskeið
§ 4. Persónar, fyritøkur og onnur sum sambært § 16, stk. 1, eru góðkend av Umhvørvisstovuni at halda vápnatrygdarskeið, skulu bjóða hesi skeið út javnan og í minsta lagi eina ferð um árið.
§ 5. Vápnatrygdarskeiðið skal vera minst 8 tímar og innihalda ein verkligan part, ein ástøðiligan part og roynd í báðum pørtum.
§ 6. Lógartænastan á Løgmansskrivstovuni góðkennir lesiætlanina fyri ástøðiliga partin og krøv til skjótiroynd o.a. fyri verkliga partin av skeiðnum.
§ 7. Persónar, sum eru 15 ár og 6 mánaðir ella eldri, kunnu taka vápnatrygdarskeið.
§ 8. Tá persónur hevur staðið vápnatrygdarskeiðið, skal skeiðshaldarin geva honum váttan um hetta.
Útlendskt vápnatrygdarskeið
§ 9. Persónur, ið hevur staðið vápnatrygdarskeið uttanlands ella sum liður í síni útbúgving, kann fáa tað útlendska vápnatrygdarskeiðið góðkent, um hetta verður mett at vera á minst sama støði sum tað føroyska.
§ 10. Lógartænastan á Løgmansskrivstovuni góðkennir útlendsk vápnatrygdarskeið.
Stk. 2. Góðkenningin er treytað av, at
1) ástøðiligi parturin í útlendska vápnatrygdarskeiðnum fevnir um minst somu evni sum tað føroyska og gevur minst líka góðan ástøðiligan førleika at nýta skotvápn trygt, og at
2) verkligi parturin í útlendska vápnatrygdarskeiðnum fevnir um minst somu evni sum tað føroyska og gevur minst líka góðan verkligan førleika at nýta skotvápn trygt.
Stk. 3. Tá eitt útlendskt vápnatrygdarskeið er góðkent, fær viðkomandi persónur váttan um hetta.
Kapittul 3
Vápnaprógv
At søkja um vápnaprógv
§ 11. Persónar, sum eru 18 ár ella eldri og hava staðið vápnatrygdarskeiðið, kunnu søkja um vápnaprógv, sbr. tó § 13, nr. 1, litra a og b.
Stk. 2. Persónar, sum eru føddir 31. desember 1985 ella áðrenn, og sum tann 1. januar 2016 ella áðrenn, lógliga áttu skotvápn nevnd í løgtingslógini § 1, stk. 1, nr. 1 ella § 2, stk. 1, nr. 1, nýtast ikki at hava staðið vápnatrygdarskeið fyri at søkja um vápnaprógv.
§ 12. Umsókn um vápnaprógv verður latin Umhvørvisstovuni talgild ella á pappíri.
Stk. 2. Søkt verður um vápnaprógv á oyðiblaði, sum Umhvørvisstovan ger.
Stk. 3. Á oyðiblaðnum skulu í minsta lagi vera hesar upplýsingar: Navn, P-tal, bústaður, postnummar og býur.
§ 13. Saman við oyðiblaðnum sambært § 12, stk. 2 skulu hesi skjøl leggjast við umsóknini:
1) Váttan um staðið vápnatrygdarskeið.
a) Persónar, føddir 31. desember 1985 ella áðrenn, skulu ikki lata inn váttan um vápnatrygdarskeið. Tá verður viðmerkt á oyðiblaðið, at viðkomandi ikki hevur vápnatrygdarskeið.
b) Persónar, sum hava fingið útlendsk vápnatrygdarskeið góðkent sum javnsett við føroyskt vápnatrygdarskeið sambært § 10, viðleggja hesa váttan.
2) Revsiváttan, sum ikki er eldri enn 6 mánaðir.
§ 14. Lýkur umsøkjarin treytirnar um aldur og møguligt vápnatrygdarskeið, útflýggjar Umhvørvisstovan viðkomandi eitt vápnaprógv, sum skal hava upplýsingar um navn, bústað, føðidag, nummar á vápnaprógvi og útflýggjanardag.
Stk. 2. Vápnaprógv, sum verða útflýggja persónum, sum ikki hava staðið vápnatrygdarskeið, skulu hava frámerki, sum vísir, at viðkomandi ikki hevur staðið vápnatrygdarskeið.
§ 15. Vápnaprógv verður ikki útflýggjað einum umsøkjara, um tað sæst í revsiváttanini, at viðkomandi er dømdur fyri
1) grovt brot á vápnalógina sambært § 192 a í revsilógini,
2) manndráp sambært § 237 í revsilógini,
3) grovan harðskap sambært §§ 245 og 246 í revsilógini,
4) hóttan sambært § 266 í revsilógini, ella
5) rán sambært § 288 í revsilógini.
Stk. 2. Vápnaprógv verður heldur ikki útflýggjað, um tað er skjalprógvað, at viðkomandi er dømdur fyri brot á § 2 a í løgtingslógini, ella at viðkomandi orsakað av sálarligum trupulleikum ella menningartarni ikki er egnaður at eiga ella nýta skotvápn. Í ivamálum kann Umhvørvisstovan biðja um ummæli frá einum sakkønum.
Afturtøka av vápnaprógvi
§ 16. Verður Umhvørvisstovan gjørd varug við, at ein persónur, sum hevur vápnaprógv, ikki longur verður hildin at vera egnaður at eiga ella nýta skotvápn, skal Umhvørvisstovan taka vápnaprógvið aftur frá viðkomandi.
Stk. 2. Slík fráboðan skal verða send Umhvørvisstovuni skrivtliga saman við skjalprógvi frá einum sakkønum, t.d. løgreglu, lækna, sálarlækna e.tíl. Í serligum førum kann Umhvørvisstovan móttaka fráboðanina munnliga og eftirfylgjandi útvega skjalprógv fyri metingini hjá einum sakkønum parti.
Gestavápnaprógv
§ 17. Persónar, sum ikki hava fastan bústað í Føroyum, kunnu søkja Umhvørvisstovuna um gestavápnaprógv, um teir hava gildigt vápnaprógv frá sínum heimlandi.
Stk. 2. Vápnatrygdarskeiðið, sum teir hava staðið, skal vera á minst sama støði, sum føroyska vápnatrygdarskeiðið, sbr. § 10.
Stk. 3. Gestavápnaprógvið er líkt tí vanliga vápnaprógvinum sambært § 14, stk. 1, men er bert galdandi í 3 mánaðir frá útflýggjan.
Kapittul 4
Góðkenningar
Góðkenning av vápnatrygdarskeiðsútbjóðara
§ 18. Umhvørvisstovan góðkennir teir persónar, fyritøkur og onnur, ið ætla at bjóða út vápnatrygdarskeið. Góðkenningin er treytað av, at vápnatrygdarskeið verður bjóðað út minst eina ferð um árið.
Stk. 2. Persónar, sum standa fyri undirvísingini í vápnatrygdarskeiðunum, skulu hava góðkenning sum skjótivegleiðarar.
Stk. 3. Váttan um góðkenning sum skeiðsútbjóðari verður útflýggjað viðkomandi umsøkjara.
Góðkenning sum skjótivegleiðari
§ 19. Lógartænastan á Løgmansskrivstovuni góðkennir skjótivegleiðarar. Fyri at verða góðkendur sum skjótivegleiðari, skal umsøkjarin hava staðið donsku flugtskydningsinstruktør skjótiútbúgvingina ella eina skjótiútbúgving, sum er á eins høgum støði.
Stk. 2. Váttan um góðkenning sum skjótivegleiðari verður útflýggjað viðkomandi umsøkjara.
Kapittul 5
Gjøld
Gjald fyri vápnatrygdarskeið
§ 20. Persónar, fyritøkur og onnur kunnu krevja gjald fyri luttøku í vápnatrygdarskeiði.
Stk. 2. Almennir stovnar og skúlar, sum skipa fyri vápnatrygdarskeiði, kunnu somuleiðis krevja gjald fyri luttøku. Gjaldið kann tó ikki vera hægri enn veruligi kostnaðurin av tænastuni.
Gjald fyri vápnaprógv og gestavápnaprógv
§ 21. Fyri at fáa vápnaprógv ella gestavápnaprógv útflýggjað skal rindast eitt gjald upp á 250 kr. til Umhvørvisstovuna.
Kapittul 6
Kæra
§ 22. Avgerðir hjá Umhvørvisstovuni sambært § 15, § 16, stk. 1, § 17, stk. 1 og § 18, stk. 1 í hesi kunngerð, kunnu kærast til Vinnukærunevndina. Kærufreistin er 4 vikur.
Kapittul 7
Revsing
§ 23. Brot á §§ 1 og 3 og § 18, stk. 1 og 2 verða revsað við sekt.
Stk. 2. Feløg og aðrir løgfrøðiligir persónar verða revsaðir sambært reglunum í kapittul 5 í revsilógini.
Kapittul 8
Gildiskoma
§ 24. Henda kunngerð kemur í gildi dagin eftir, at hon er kunngjørd.
Stk. 2. Tó kemur forboðið í § 1 í gildi 1. januar 2017.
Løgmansskrivstovan, 7. september 2016
Aksel V. Johannesen (sign.)
løgmaður
/ Marjun Hanusardóttir (sign.)


text:
Í oktober mánað skal A-landsliðið við monnum spæla tveir HM-undankappingardystir á heimavølli. Teir vera leygardagin 9. og týsdagin 12. oktober móti ávikavíst Eysturríki og Skotlandi. Báðar dagar er avspark klokkan 19:45.
Á heimasíðuni hjá FSF verður nú boðað frá, at atgongumerkjasølan til komandi dystir er byrjað, og fer hon fram í Nethandilinum á heimasíðuni hjá FSF.
Fyri hvørja bílegging ber til at keypa upp til átta atgongumerki. Í samband við keypið skal upplýsast navn og telefonnummar hjá hvørjum einstøkum persóni.
Á Tórsvølli er pláss fyri beint omanfyri 5.000 áskoðarum.
Í sambandi við altjóða dystir á Tórsvølli eru tó serligar treytir viðvíkjandi koronu, sum eru galdandi. Fótbóltssambandið skrivar soleiðis:
UEFA hevur undir nærri ásettumi treytum loyvt, at áskoðarar aftur kunnu vera til altjóða dystir. Fyri at lúka hesar treytir hevur Fótbóltssamband Føroya ásett treytir viðvíkjandi Covid-19 á Tórsvølli.
Endamálið við hesum treytum er at minka mest møguligt um smittuvandan. Tað er sera umráðandi fyri okkum, at trygdin hjá gestum okkara er í hásæti.
Vit fylgja tilmælum og leiðreglunum frá landsmyndugleikunum og hava sett fleiri tiltøk í verk, so áskoðarar kunnu kenna seg tryggar. Tað er tó samstundis av alstórum týdningi, at allir áskoðarar halda fylgjandi treytir:
– Áskoðarar, ið eru sjúkir av Covid-19, hava Covid-19 sjúkueyðkenni ella eru í sóttarhaldi, sleppa ikki til dyst á Tórsvølli.
– Allir áskoðarar hava skyldu til at halda frástøðu á í minsta lagi 1 metur. Hetta er serliga týdningarmikið at minnast til, tá ein stendur í bíðirøð til eitt nú at sleppa inn á Tórsvølli ella við vesi og sølubúðir.
– Allir áskoðarar hava skyldu til einans at brúka sítt ávísta pláss. Áskoðarar skulu bæði áðrenn og undir dystinum halda seg til ávísta plássið, tó undantikið um ein skal nýta vesi ella sølubúð.
– Allir áskoðarar hava skyldu til at hava gott reinføri, herundir at nýta hondspritt, bæði við inngongdina og vesi.
– Allir áskoðarar hava skyldu til at avmarka kropsligt samband við onnur sum til dømis lógvatak og klemm (hetta er eisini galdandi í sambandi við møguligan fagnað í samband við eitt nú mál).
Tað er samstundis týdningarmikið, at allir áskoðarar kanna, hvør inngongd skal nýtast og halda seg til tær avmarkingar, sum eru á og kring Tórsvøll í samband við dystin.
Um ein áskoðari fær staðfest Covid-19 eftir vitjan á Tórsvølli hevur viðkomandi skyldu til at boða Landslæknanum frá hesum, og fær Landslæknin í sambandi við smittusporan eftir umbøn útflýggjað nærri upplýsingar frá Fótbóltssambandi Føroya um, hvørjir persónar, ið hava verið á Tórsvølli í samband við dystin.


text:
Skíggjar til ymisk endamál
Um tað er til fundarhøli, skúlastovuna ella infoskíggjar á arbeiðsplássinum – so bjóða vit skermloysnir og ráðgeving til at nýmótansgera tykkara hølir. Í tøttum samráð við tykkum meta vit um tørvin og gera upplegg til hvør loysn er best hóskandi til tykkara tørv.
Spyr bara
Ver vælkomin at ringja 20 20 20 ella støkka inn á gólvið hjá okkum í Tórshavn, Saltangará ella Klaksvík.
Ymsar loysnir
Stórskíggjar
Ultimativa amboðið til fundarhølið ella skúlastovuna. Clevertouch stórskíggjarnir eru gjørdir av undirvísarum til undirvísarar og fáast í fleiri støddur – úr 55″ til 86″.
Hetta er ein touch-skíggi við eini rúgvu av interaktivum møguleikum. Vís framløguna upp á veggin ella brúka skíggjan sum eina talvu at tekna á – og goym alt, sum tú teknar upp á skíggjan.
Uppvørpur
Til størri hølir, har myndin skal vera meira enn 100″, veita vit uppvørpur og lørift í bestu góðsku. Harafturat ráðgeva vit tær, so tú fært útgerðina, ið passar best til høli.
Tað snýr seg nemliga ikki bara um at fáa einahvørja uppvørpu. Vit hugsa um støddina á vegginum, hvussu langt áskoðarar sita burturfrá og um serlig krøv til ljósstyrki, ljóð og livitíð.
Infoskíggjar
Við infoskíggjum á arbeiðsplássinum, skúlanum ella í støðum kring landið kanst tú gera kunning sjónliga uppá onga tíð. Við fjarstýring umvegis netið er tað lætt og ómakaleyst at umsita tínar infoskíggjar.
Vit veita dygdar skíggjar í ymsum støddum við tráðleysari stýring, mynd í høgari góðsku og gjørdir til at vera í gongd 16/7. Vanligir skíggjar eru nemliga ikki gjørdir til at vera í gongd allan dagin.


text:
Vit hava í hyggju at halda jólaaftan í Føroyahúsinum í ár, um undirtøkan verður nóg stór.
Ætlanin er at hittast í húsinum kl. 15.30.
Síðan fara tey, ið eru áhugaði saman til jólaguðstænastu í kirkju í grannalagnum, meðan køksfólkið ger døgverðan liðnan.
Til ber eisini at koma kl. 17.00 um hetta hóskar betur.
Afturkomin í húsið, verður borðreitt við jóladøgverða, dunnu og fleskasteik við tilhoyri kl. 17.30. Omaná verður rís a la mande, kaffi og te. Afturvið matinum verður bjóðað eitt glas av víni, ein øl ella ein sodavatn til hvønn veðra. Eftir matin verður jólasangur, pakkaspæl osfr.
Neyvari skrá kemur seinni, tá vit hava yvirlit yvir, hvussu nógv, ella nóg nógv, teknað seg til jólaaftanshaldið. Við jólaaftanstiltakinum ynskja vit at øll, ið hava hug til tess, fáa møguleika at savnast og halda jól saman í hugnaligum umstøðum og í góðum selskapi.
Um tú er áhugað/ur í at halda jól saman við okkum í Føroyahúsinum, skriva ein teldupost til Info@fohus.dk ella ring á 28 35 33 07. Merk t-postin: Jólaaftan.
Kostnaður: 75 kr pr persón fyri matin + eina drekkivøru afturvið matinum.
Børn undir 14 ár, ókeypis.


text:
Giro d'Italia 2014
Giro d'Italia 2014 var tann 97. útgávan av Giro d'Italia, ið er ein av Grand Tour vegsúkklukappingunum.
Giro'in byrjaði í Belfast hin 9. mai við einkultstarti fyri lið á 21,7 km og endaði í Trieste hin 1. juni við einum fløtum teini. Tilsamans luttóku 198 súkklarar úr 22 liðum og súkklað var í 21 teinum. Vinnari av kappingini gjørdist kolumbiarin Nairo Quintana frá Movistar Team liðnum. Annað og triðjaplássi fóru til kolumbiaran Rigoberto Urán og italiumannin Fabio Aru.
Vinnarar dag fyri dag[rætta | rætta wikitekst]
Keldur[rætta | rætta wikitekst]


text:
Leygardagin fer Bjørk Herup Olsen at vera við í Europa Cup dysti fyri U-19 lið. Góðu úrslitini hjá Bjørk í summar hava fingið danska felagið Helsingør IF at bjóða føroysku gentuni at luttaka á teirra liði. Bjørk verður sostatt ein av teimum 9 gentunum hjá HIF, sum fríggjadagin fyrst flúgva til Wien, síðani til Sarajevo og at enda koyra við bussi til Tuzla, sum er triðstørsti býur í Bosnia-Hertsegovina.
Kappast verður í B-bólkinum, og liðini tær skulu kappast ímóti koma úr Týsklandi, Slovakia, Estlandi og Pólandi. Heimaliðið nevnist Sloboda Technograd.
Bjørk skal sjálv luttaka í trimum kappingum. Raðfylgjuna kenna vit ikki enn, men kappingarnar verða á 800 m, 3.000 m og 4 x 400 boðrenning. Spennandi verður, um Bjørk enn einaferð megnar at renna upp til sítt besta, og leggja enn okkurt føroyskt met afturat teimum nógvu hon hevur sett hetta kappingarárið.
Vit ynskja Bjørk góða eydnu!


text:
Tey ófaklærdu verða taparar
11. oktober 2021
Javnaðarflokkurin hevur lagt eitt uppskot fyri løgtingið um at fáa gjørt ein nýggjan almennan lønarstiga.
Endamálið við uppskotinum er at fáa útbúgving og ábyrgd at telja meira í lønarsamráðingum í framtíðini. Ein longri útbúgving skal geva meira løn. Eisini skal nýggi lønarstigin tryggja, at fólk fara at vilja arbeiða innan tær grundleggjandi vælferðartænasturnar.
Uttan iva finnast nógvar góðar grundgevingar fyri hesum, men vit kunnu ikki síggja burtur frá, at verður hetta gjørt, so verða tey ófaklærdu, tímaløntu enn einaferð taparar.
Ein persónur við ongari útbúgving, sum til dømis arbeiðir á einum flakavirki, skal niður í løn, samanborið við tey faklærdu.
Ein lønarstigi sigur ikki, hvussu høg lønin skal vera í krónum og oyrum, men hann sigur, hvussu høg lønin skal vera samanborið við aðrar lønir.
Tað vil siga, at skal ein bólkur upp í mun til aðrar bólkar, so skulu hinir bólkarnir niður í mun til henda bólkin, sum fer upp.
Skulu tey við útbúgving upp, so skulu tey við ongari útbúgving niður - kanska ikki í krónum og oyrum, men gjógvin millum rík og fátøk verður breiðari.
Javnaðarflokkurin sigur í uppskotinum, at fólk í heilsu- og umsorganarstørvum hava ilt við at fáa endarnar at røkka saman. Tað er helst rætt, men tað er eisini galdandi fyri tey ófaklærdu - tey, sum skulu niður í løn, ella í øllum førum ikki sleppa líka nógv upp í løn.
Tað vísir seg ofta at vera lætt at fáa politiska semju um at lyfta onkran bólk upp, men spurningurin blívur altíð: Hvør skal niður?
Um hendan ætlanin verður sett í verk, er eingin ivi um, at tað verða tey tímaløntu, ófaklærdu, sum verða taparar.
Helgi Abrahamsen
løgtingsmaður fyri Sambandsflokkin
RN
Aftur


text:
Dover (Delaware)
Dover er næststørsti býur og høvuðsstaður í amerikanska stakríkinum Delaware. Í 2019 hevði býurin fleiri enn 38 túsund íbugvar.
Høvuðsstaðurin liggur nakað miðskeiðis í lutstatinum, millum býirnir Wilmington (fyri norðan) og Salisbury (fyri sunnan). Lærdi háskúlin Delaware State University er staðsettur í Dover. Áin Saint Jones River rennur igjøgnum býin.
Søga[rætta | rætta wikitekst]
Dover varð grundlagdur í 1693. Tað var William Penn, sum uppkallaði niðursetubygdina eftir býnum Dover í Kent í Onglandi.
Myndir[rætta | rætta wikitekst]
Sí eisini[rætta | rætta wikitekst]
Ávísingar úteftir[rætta | rætta wikitekst]
- Heimasíða: City of Dover
- Dover, Delaware, wikivoyage (á enskum)
Coordinates: 39°9′43.2″N 75°31′26.76″W / 39.162000°N 75.5241000°W
Keldur[rætta | rætta wikitekst]
- ↑ City and Town Population Totals: 2010-2019 - Delaware, citypopulation.de


text:
Upp- og afturlatingartíðir
Stovnurin er opin allar yrkadagar frá kl. 07.15 til kl. 17.00.
Vit vilja fegin hava boð um tykkara barn annaðhvørt ikki kemur, ella kemur seinni á degnum, innan kl 9.00.
Øll børn eru vælkomin allan dagin.
Frídagar
Stovnurin er stongdur í 4 vikur um summarið.
Vit hava stongt millum jól og nýggjár. Flaggdagin er eisini afturlatið.
Vit hava 2 ráðleggingardagar um árið og tá er stovnurin stongdur. Boðað verður frá, nær dagarnir eru, minst ein mánaða frammanundan.
Sjúka
Um barnið er sjúkt, skal boðast frá á stovuni.
Vit taka ikki ímóti sjúkum børnum, og um barnið verður sjúkt, meðan tað er á stovninum, seta vit okkum í samband við foreldrini. Einans lívsneyðugur heilivágur verður givin á stovninum.
Tryggingar
Kommunan hevur tryggjað øll børnini á stovninum.
Feria
Stovnurin er stongdur 4 vikur um árið, vanliga tvær tær seinastu vikurnar í juli og tvær tær fyrstu vikurnar í august.
Frítíðarstovan er opin allan dagin teir dagarnar, ið skúlin er stongdur.
Blæður
Børnini hava sjálvi blæður við á stovnin.
Suttur
Tey børn, sum brúka suttu, skulu sjálvi hava hesar við.
Matur
Børnini eta matpakka, sum tey hava við heimanífrá, um ikki onnur boð eru givin.
Børnini fáa mjólk og millummála frá stovninum.
Føðingardagar
Tá barnið hevur føðingardag, er møguleiki at bjóða okkurt til millummálan á stovuni.


text:
Í sambandi við, at fjøllini nú verða gingin, tekur Endurnýtsluvirkið í móti burturkasti frá slaktinum. Mint verður á, at vembur skulu verða tømdar og innvølurin koyrdur í posar, áðrenn koyrt verður í bingjuna.
Frá 08. oktober til og við 20. oktober 2018 er Endurnýtsluvirkið opið soleiðis:
Mánadag til fríggjadag frá kl. 16.00 – 20.00
Leygardag frá kl. 13.00 – 18.00
Av tí at tað dálkar umhvørvið at brenna seyðaskinn, verða fólk vinarliga biðin um at lata skinnini til endurnýtslu hjá teimum sum móttaka seyðaskinn.
Móttøkan er beint uttanfyri endurnýtsluvirkið.
Sí heimasíðuna hjá IRF. irf.fo


text:
Dagstovnatilboðið Alvalon í Sørvágs kommunu
Áheitan til foreldur og komandi foreldur
Í kommununi er ein nútímans dagstovnur, ið nøktar ansingartørvin fyri øll børn í aldrinum 0 til 10 ár. Stovnurin er sostatt ein samskipaður dagstovnur við vøggustovum, barnagarðsstovum og frítíðarskúla til og við 3. flokk.
Umsókn um pláss og uppsøgn av plássi eigur at vera dagsstovninum í hendi í minsta lagi ein mánað áðrenn barnið skal byrja á stovni ella gevast. Umsóknin og uppsøgnin skal vera stovninum i hendi fyrsta ella hálvan í einum mánaði.
Barnatalið veksur skjótt, og tað krevur, at vit leggja væl til rættis, m.a. hvørja stovu børnini skulu á, hvørji starvsfólk og hvussu nógv starvsfólk skulu á hvørja stovu. Tí heita vit á tykkum foreldur, at melda barn tykkara á stovn beinanvegin tit vita, nær tit hava tørv á ansing.
Skjølini kunnu fáast á heimasíðunum hjá Sørvágs kommunu (sorvag.fo) og Alvalon (alvalon.fo) ella við at venda sær til Alvalon.
Vinarliga
Sørvágs kommuna og leiðslan fyri Alvalon


text:
Byrjanarpakki - OneSize lummablæur - 12 skiftVanligur prísur 1.788,00 kr Útsøluprísur 1.609,20 kr Spar 10%
Byrjanarpakki við tólv valfríum Little Lamb lummablæum við trýstknappum.
Hetta er í pakkanum
- 12x Little Lamb lummablæur í tí litinum, sum tú velur
Bygnaður
Lummablæan frá Little Lamb er OneSize og hóskar til børn, sum viga upp til umleið 15 kg. Blæan fyllur lítið á rumpuni og tornar skjótt.
Uttast er blæan klødd við vatntættari PUL, sum fæst í ymsum litum. Tvey bambusinnlegg fylgja við. Ovasta lagið í blæuni er mikrofleece, sum skjótt leiðir veskuna víðari niður í innleggini í lummanum, so barnið kennir seg turt.
Blæan hevur lekaverju við beinopini og lastikk í kantunum, fyri at sita væl og halda øllum inni.
Framman eru trýggjar røðir av trýstknappum, sum eru til at stilla støddina á blæuni.
Tilfar
Uttasta lagið: 100% Polyester (laminerað við polyurethan)
Innan: 100% Polyester (Fleece)
Innlegg: 90% Bambusviskosa / 10% Polyester
Skriva í viðmerkingarteigin, hvønn lit, tú ynskir, tá tú fert til kassan. Velur tú einki ávíst, fært til tilvildarligar litir, alt eftir hvat er á goymslu.
Fyrivarni verður tikið fyri útseldum mynstrum.
Koyr skitnar blæur í vátposa. Hav ein stóran vátposa við pusliborðið (eitt nú í einari ruskspann ella hangandi á einum króki) og ein lítlan vátposa í puslitaskuni. Tá blæurnar skulu vaskast, skalt tú bara lata posan upp og koyra hann í maskinuna. Vend møguliga posan á ranguna við at trýsta uppundir botnin, so innihaldið dettur í maskinuna. Tær nýtist altso ikki at nerta við skitnu blæurnar.
Blæurnar mugu ikki liggja ov leingi í posanum, áðrenn tær vera vaskaðar - í mesta lagi 2-3 dagar. Annars kunnu plettar festa seg, og vatntætta lagið oyðileggjast.
Vaska við upp til 60*c. Eg viðmæli at brúka neutralt vaskievni. Fylg vegleiðingini á pakkanum, hvussu nógv skal nýtast - ansa eftir ikki at nýta ov nógv. Ofta er ríkiligt at nýta helvtina av tí, sum verður viðmælt á pakkanum. Nýt ikki bleiki- ella skolievni.
Hang blæurnar á snórin - gjarna úti, so tær verða luftaðar væl. Sólin hjálpir eisini at beina fyri møguligum plettum. Turkitrumlan kann oyðileggja vatntætta lagið, so eg viðmæli ikki at nýta turkitrumlu. Innlegg, toybind v.m. uttan PUL kunnu tó turkast við lágum hita í turkitrumluni, men eg viðmæli so vítt gjørligt at heingja á snórin.
Eg viðmæli at leggja nýggjar blæur og innlegg úr natúrtilfari á blot í køldum vatni í 12-24 tímar, og síðani skulu tær vaskast nakrar ferð. Hetta er fyri at økja súgvievnið. Blæur úr bambus skulu vaskast 6-8 ferðir, áðrenn tær súgva fullkomiliga. Skeljar skulu tó bert vaskast eina ferð áðrenn nýtslu.
Stripping av blæum
Viðhvørt kann tað koma fyri, at toyblæurnar lukta sterkt av ammoniak. Hetta merkir, at ov nógv vaskievni er nýtt, og blæurnar tískil innihalda yvirskotssápu. Tað eru fleiri mátar at “strippa” blæurnar. Tann mildasti er at kókivaska tær nakrar ferðir uttan nakað vaskievni. Til ber eisini at nýta edik ella natron, sum neutraliserar sápuna. Hetta skal tó ikki gerast ov ofta, tí tað slítur blæurnar.


text:
J&K Petersen Contractors søkir eftir Maskinførarum til Tórshavnar Havn.
Í sambandi við útbyggingina av Tórshavnar Havn, søkir J & K Petersen eftir maskinførarum til maskinur okkara á nýggja molanum og á Glyvursnesi.
Vit hava tørv á førarum til:
– Maskinu, ið verður nýtt til laðing av nýggjum grótkasti – CAT 374F v/ tong.
– Maskinu, ið tekur upp og leggur út tilfarið, ið kemur av Glyvursnesi – CAT 385C v/21m bummi.
– Maskinu á Glyvursnesi til lessing – CAT 390F.
Arbeiðsuppgávur:
• At koyra CATERPILLER maskinur.
• Viðlíkahald og reinhald av maskinuni.
Vit vænta, at tú:
• Megnar at handfara og koyra maskinurnar.
• Hevur góð samstarvsevnir og kanst arbeiða sjálvstøðugt.
• Ert røsk/raskur, ábyrgdarfull/ur, nærløgd/nærlagdur og røkin.
Løn sambært avtalu.
Um spurningar eru í samband við størvini eru tit vælkomin at tosa við Eyðfinn Lenvig, tekniskan leiðara, á tlf. 585002, ella við Finnur Joensen, HR- og fyrisitingarleiðara, á tlf. 585036.
Um J & K Petersen
J & K Petersen er eitt entreprenørfelag stovnað í 1975, og er millum elstu entreprenørfyritøkur í landinum. Felagið fæst við jørð- og betongarbeiði, umframt bygnings- og havnaarbeiði. Umleið 160 fólk starvast hjá J & K. J & K er eitt arbeiðspláss, ið hevur drúgvar og góðar royndir við anlegsarbeiðum/verklagsarbeiðum, dýpingararbeiðum, byggiarbeiðum og havnaarbeiðum í øllum landinum.


text:
Dreymur um Kampus Kambsdal
Fyri 40 árum síðani løgdu tríggjar framskygdar kommunur lunnar undir eitt samstarv, sum tær tá sóu stórar møguleikar í. Ein framkomin ítróttarhøll bleiv bygd í opna og víða dalinum miðskeiðis millum bygdirnar. Seinni í áttatiárunum sóu onnur eisini hesar møguleikar.
Í 1990 lat nútímans handilsskúli dyrnar upp og trý ár seinni studentaskúli. Samstundis var bústaðarbyggingin farin at taka dyk á seg, og tað fjølgaðist á vinnuøkinum. Til gagns fyri bý og land eru vinna, vitan og fólk sprottin í 40 ár. Vit kunnu bert ásanna at hesi átøk hava verið rík og munagóð. Fyri Fuglafjørð, fyri grannabygdir, fyri Eysturoynna og Norðoyggjar; ja fyri landið alt.
Men Kambsdalur hevur meira. Har er bert ein lítil partur av góða byggilendinum brúkt, samstundis sum ferðsluútbyggingarnar kring okkum allar peika á hetta lendið og hendan dalin, sum eitt framtíðar kampus fyri vitanarmenning í breiðastu merking. Hyggja vit út í heim, so síggja vit vakstrarøki nærhendis stórbýum, men alíkavæl uttanfyri. Í sonevndum kampusøkjum har vítt er til veggja. Har fermetravíddin og ferðslutrongar ikki eru avmarkandi fyri, at ókendar framtíðar visjónir kunnu fullførast.
Á slíkum støðum skapar man gróðrarbotn fyri einum lærdóms- og menningarøki og einum vinnutyssi. Við samferðslu-, vinnu-, skúla- og samfelagsmenningini í huga, so hevur Kambsdalur í dag alt, sum skal til eitt altjóða kampus.
Eitt kampus har verandi virksemi er bulurin og útgangspunktið.
Eitt kampus, ið megnar at binda saman fjøltáttaðu streingirnar, peika á nýggj framburðsátøk og gagnnýta allar tær útbyggingar, sum eru farnar og framvegis fara fram.
Vit kenna øll skúlarnar og vinnuvirkini, ítróttarfeløgini og kommunurnar. Hesin bulur eigur saman at arbeiða fyri at fáa annað á Kambsdal, ið er familju við tey. Hetta kundi verið so mangt. T.d.:
- Vælverudepil
Við grundarlagi í ítróttarhøllini ber til at skapa ein vælverudepil, sum samstundis kann hýsa kappingum bæði heimligum og altjóða, venjingarlegum og skeiðsvirksemi. Í samstarvi við Miðnám eru gyltir møguleikar fyri legugisting og mati.
- Universitetsdeild innan t.d. innovatión, matvøruframleiðslu, havgransking og heilsu
Í samstarvi við vinnuna, skúla og granskingarumhvørvi – alment/privat - at eggja til at síggja Kambsdal, sum ein framtíðarmøguleika. Ein fleirtjóða havgranskingarlund kundi kanska spottið úr slíkum samstarvi. Gransking, sum tekur støði í tí vit liva av, og tí sum sprettir í havna- og vinnuøkjum nærhendis.
- Leiguíbúður
Fjølbroyttir bústaðarmøguleikar bæði til teirra, sum vitja í stuttum tíðarskeiðum og teirra, sum velja at búsetast her.
- Marghøll og svimjihøll
Marghøll til stórar konsertir og stór ítróttartiltøk og svimjihøll til almenning og kapping. Saman við vælverudeplinum hevur tú tá innanduraøki til nærum allan ítrótt.
- Samferðsluætlan
Bíligur flutningur við kollektivari ferðslu úr Havnini og Klaksvík. Áhaldandi menning og langtíðarætlanir fyri til og frá koyring og parkeringsmøguleikum
- Vælskipað vinnuøki
Eitt vælskipað vinnuøki har raðfestin av tænastum til vinnuna stendur ovast á breddanum.
Visjónin hjá borgarstjórunum frá seinastu í 70’árunum bleiv nokk ikki júst, sum teir ímyndaðu sær. Helst fór tað heilt aðrar vegir og kanska hendi nógv meira, enn teir droymdu um tá. Og soleiðis eru dreymar. Í dreymum gloyma vit smálutirnar eina løtu, men lata stóru linjurnar sleppa framat.
Brúk er fyri at seta orð á møguleikarnar fyri eitt framtíðar Kampus Kambsdal, ið kann bjóða seg fram sum depil og savningarstaður fyri menning í Fuglafirði, í Føroyum, í norðanlongum, Evropa ja heiminum øllum. Samfelagið hevur og fer at hava brúk fyri slíkum komandi 40 árini, og Kambsdalur kann og fer at kunnu bjóða tað komandi 40


text:
Limir
Tað er uppgávan hjá hvørjum einstakum limi, at upplýsingarnar eru rættir og at dagføra upplýsingar so hvørt broytingar fyrikoma, sum t.d. at limir fær ein nýggja teldupost adressu, nýtt telefonnummar, ella at limur skiftir arbeiðspláss ella bústað v.m..
Um tær tørvar hjálp við at skrásetingini ella broytingum, ert tú vælkomin til at seta teg í samband við álitisfólkið á tínum øki, ella at venda tær til skrivstovu felagsins.
Vinarliga
Heilsuhjálparafelag Føroya
Fríðriks Petersensgøta 7
FO – 100 Tórshavn
Tel.: 31 77 25 · Fax.: 31 91 17
Teldupostur: hhff@hhff.fo


text:
Frítøka fyri starvsvenjing í heilsuhjálparaútbúgvingini
Tað eru tveir møguleikar at fáa frítøku fyri starvsvenjing. Hetta er um tú hevur arbeiðsroyndir við røkt, í minsta lagi eitt ár, fulla tíð. Ella t.d 2 ár hálva tíð.
- Vanlig longd, við steðgi í starvsvenjing 1. Tú kanst arbeiða og forvinna tær pening, meðan tú hevur frítøku og hinir næmingarnir eru í 3 mánaðar starvsvenjing.
- Stytt útbúgving. Tú tekur alla teori í einum, 6 mánaðir íalt. Tú skalt síðani í eina starvsvenjing, 3 mánaðir. Tú skal tá bert flyta bústað einaferð til Suðuroyar. Starvsvenjing kann takast kring landið


text:
Hann varð føddur í Elduvík 16/24902. Komin til mans var hann nøkur ár til skips, veturin 1924-25 var hann á Føroya Fólkaháskúla í Havn, fór seinni á skiparaskúla og tók prógv í 1928. 1 1933 setti hann búgv í Vestmanna, og alla ævi sína var hann knýttur at sjóvinnu, fyrstu árini 96 sum fiskimaður og siglingarmaður, seinni sum reiðari.
Hann var bygdaráðslimur og skúlaráðslimur drúgv áramál, og hann sat á Føroya Løgtingi umboðandi Fólkaflokkin 1945-58.
Fyrstu trý bardagaárini sigldi hann við Vestmannaskipum við feskfiski til bretska marknaðin; í 1940 var hann við »Union Jack«, sum varð søkt av týskum kavbáti -manningin bjargaði sær við neyð og deyð í lítla báti á land á Flannan Island; teir høvdu tá sitið við árarnar í 42 tímar. Um hesa hending skrivaði hann frasøgnina »Ein vandaferð«, 1952.
Fríðrikur doyði 6/7-1981.
Úr: Árni Dahl: Bókmentasøga I-III. Fannir. 1980-83.


text:
Løgtingslóg nr. 48 frá 3. apríl 2001 um Barsilsskipan, sum seinast broytt við løgtingslóg nr. 171 frá 12. desember 2020
Endamálið við lógini er at veita foreldrum á arbeiðsmarknaðinum rætt til foreldrafarloyvi við løn/barsilspeningi í farloyvistíðarskeiðnum.
Foreldur hava rætt til 52 vikur í barsilsfarloyvi eftir barnsburð, tó ikki allar við løn/barsilspeningi.
Kvinna, ið er løntakari og er við barn, hevur rætt til barsilsfarloyvi við løn/barsilspeningi frá tí degi, hildið verður, at fýra vikur eru eftir til barnsburð, ella frá tí, at hon við læknaváttan prógvar, at tað fyri fostur og/ella hana sjálva stendst heilsuvandi av at vera til arbeiðis, tó í fyrsta lagi frá tí degi, mett verður, at 8 vikur eru eftir til barnsburð.
Eftir barnsburð hevur móðurin rætt til barsilsfarloyvi í 14 vikur. Pápin hevur rætt til fýra vikur í farloyvi innan fyri tær fyrstu 52 vikurnar eftir barnsburð. Hesar 4 vikurnar kunnu eisini liggja í 14 viku tíðarskeiðinum, tá móðurin hevur farloyvi. Eftir 14. viku hava foreldur rætt til barsilsfarloyvi í upp til 52 vikur tilsamans (48 vikur um pápin tekur 4 vikur samstundis sum mamman). Tá foreldur hava ættleitt, skulu tær 4 vikurnar takast innan 56 vikur (52 vikur um pápin tekur 4 vikur samstundis sum mamman) frá móttøkudagfesting av barni.
Móðurin hevur rætt til barsil við barsilspeningi/løn í 48 vikur eftir barnsburð/móttøku innan fyrstu 52 vikurnar eftir barnsburð/móttøku. Foreldrini kunnu ístaðin velja, at faðirin er heima hjá barninum við løn í upp til 34 vikur (30 vikur, um pápin tekur 4 vikur samstundis sum mamman) eftir tær fyrstu 14 vikurnar eftir barnsburð, treytað av, at móðurin ikki samstundis er frá arbeiði við løn, ella fær útgjald úr barsilsskipanini.
Doyr móðurin, ella hon ikki er før fyri at taka sær av barninum, hevur faðirin rætt til barsil við løn í upp til 52 vikur innan fyrstu 52 vikurnar eftir barnsburð.
Grundarlagið fyri barsilsútgjaldinum er meðal mánaðarliga gjaldsskylduga A-inntøkan seinastu 12 mánaðirnar fyri fráveruna. Barsilspeningur er 100% av útrokningargrundarlagnum, tó í mesta lagi 25.000 kr. um mánaðin umframt lógarkravda eftirlønin. Íroknað teimum 25.000 kr. er tó frítíðarløn sum verður sett í frítíðargrunnin.
Tað er ein treyt fyri útgjaldi frá Barsilsskipanini, at móðurin/faðirin váttar, at tey eru um barnið.
Um arbeiðsgevarin rindar løn í barsilsfarloyvistíðarskeiðnum, fær hann endurgoldið frá Barsilsskipanini somu upphæddir, sum løntakarin hevur rætt til frá Barsilsskipanini . Endurgoldið verður fyri A-inntøku og lógaráløgd arbeiðsmarknaðargjøld, tó í mesta lagi 25.000. Rindað verður ikki fyri eftirløn, frítíð við løn ella frítíðarískoyti.
Tað tíðarskeiðið, løntakarin er í barsilsfarloyvi, verður roknað sum vanlig arbeiðstíð, og telur tí við í vanligu starvstíðina.
Um arbeiðsgevarin rindar løn í barsilsfarloyvistíðarskeiðnum, gevur hetta løntakaranum rætti til feriu við løn. Um arbeiðsgevarin ikki rindar løn í barsilsfarloyvistíðarskeiðnum, gevur hetta løntakaranum rætt til feriu uttan løn.
Les meira um barsil á barsil.fo


text:
Bang, so liggur tú har …
… og við eitt er lívið broytt! Ørkymlaður, óttafullur og máttleysur. Lívið broytt frá degi til dags. Javnan við stórum avleiðingum fyri familju, arbeiðsevnir og lívsgóðsku hjá einum sjálvum. Henda lagna rakar á hvørjum ári nógvar føroyingar. Og hóast vit hava sera dugnalig starvsfólk á okkara sjúkrahúsum og í heimatænastuni, so er tað ein trupulleiki, at vit ikki hava eina greiningar- og viðgerðarmiðstøð fyri seinheilaskadd í Føroyum....
Orkar tú?
Tá vit í nevndini í SEV í 2008 umrøddu nýggja kós fyri kommunala felagsskapin, og settu okkum bjørt mál um varandi orkuna, vónaðu vit, at landið fór at taka miðvísa politikkin til sín. Og landið tók orðaða politikkin til sín – á skrift. Lítið ítøkiligt av týdningi er tó hent farnu 10 árini. SEV hevur sambært umsóknini frá undirritaða, sum táverandi nevndarformanni, bygt vindmyllulundina í Húsahaga, og helst er tað eisini ein...
Tjóðveldisveitsla í Skopun
Sandoyar Tjóðveldis felag skipar fyri tjóðveldisveitslu í Samljóð í Skopun leygarkvøldið 2. Apríl 2016 kl. 19.00 Tekning hjá Maiken – 216151 / meikenkrabenhoft@hotmail.com Kristian Oskar – 218534 Honnu – 288393 / reynidal@olivant.fo Kostnaður er kr.200,00 og gjaldast kann við dyrnar ella á konto 9181 1209797 í Eik og viðmerk: veitsla. Freistin at boða frá er hósdagin 31. mars 2016, kl....


text:
Ver vælkomin á mína síðu!
Míni hjartamál eru millum annað
Tað skal vera liviligt allastaðni í Føroyum, góð samferðsla er ein av grundarsteinunum undir hesum
Føroyska familjan skal hava betri livikor, kostnaðarstøðið er ov høgt og familjur eru í fátakraváða
Barnsburðarfarloyvi eigur at vera longt, og málið eigur at vera eitt ár
Almenna umsitingin eigur at vera endurskoða, og laga til føroysk viðurskifti so vit fáa føroyskar loysnir
Mannarættindi og barnarættindi skulu vera vird, og førd út í lívið
Fólkaskúlin og serøkið skal styrkjast so børnini fáa tað hjálp teimum tørvar
Eldrapolitikkur má orðast við støði í røktarheimsfyribyrging, heldur enn bara stóvnsbygging
Skattaskipanin skal vera samhaldsføst. Finnast má ein leistur har øll eru við til at gjalda
Partafelagslógin eigur at vera endurskoða
Vinnan skal hava karmar at virka undir um allar Føroya
Heilsuverkið eigur ikki at vera centralisera, men skal samstarva fyri at betra um tænastuna og raksturin
Kommunal útjavnan er ein fortreyt fyri at økir vera løgd út til kommununar at umsita
Fólkaræðisligar tilgongdir eru neyðugar í øllum lutum
Orku og umhvørvismál eiga at vera raðfest so vit m.a ikki eru so tengd at dyru oljuni
Fari at heita á teg um at stuðla mær so eg kann arbeiða víðari við hesum ætlanum, og arbeiða móti einum frælsum samhaldsføstum samfelag, har tað skal vera gott hjá okkum øllum at búgva.
Vinarliga
Sirið Stenberg, valevnið fyri Tjóðveldi
Um meg
Navn: Sirið Stenberg
Føðingardagur: 26.05.68
Bústaður: Skálavegur 3, 900 Vágur
Maki: Jón Pauli Olsen
Børn: Tóra 15 ár, Fríði 13 ár, Ásgerð 5 ár
Foreldur: Ásgerð og Flemming Stenberg
Útbúgving
Sjúkrarøktarfrøðingur 1994 á Bispebjerg Hospital.
Neonatalur sjúkrarøktarfrøðingur 1998 á Hvidovre Hospital.
Heilsufrøðingur 2001 á Danmarks Sygeplejerskehøjskole.
Altjóða ráðgevi í bróstageving IBCLC 2005.
Varalimur í høvuðsbarnaverndini 2006-2009
Størv
Virkandi leiðari á Heilsuskúla Føroya frá nov. 2007.
Heilsufrøðingur í Suðuroynni frá 2001.
Heimasjúkrarøktarfrøðingur frá 1999 – 2002.
Sjúkrarøktarfrøðingur á Hvidovre Hospital.
Harumframt undirvísari á ymiskum deildum og skeiðshaldari, serliga við atliti til børn, barnakonur og eldraøkið.
Varalimur í Høvuðsbarnaverndini fyri Føroyar frá 2006.
Áhugamál
Virkin í kórarbeiði í Kirkjukórinum Ljómi.
Samfelagsviðurskifti, serliga á barna og familjuøkinum, útbúgvingar og mentanarøkið.
Politikkur
Uppstillað til løgtingsvalið í 2007. Uppstillað og vald í Vágs Býráð í 2009. Forkvinna í sosialu nevnd. Limur í mentanarnevndini. Somuleiðis limur í umhvørvisbólkinum hjá Vágs Kommunu.


text:
- Tíðindi, mentan og ítróttur
Uppskotið lagt fram - 1. viðgerð fríggjadagin
Helgi Abrahamsen, landsstýrismaður, hevur fyri løtu síðani lagt fram uppskot um at leingja sáttmálarnar millum Pedagogfelagið øðrumegin og Fíggjarmálaráðið og Kommunala arbeiðsgevarafelagið hinumegin fyri ávís størv undir Almannaverkinum.
Helgi Abrahamsen sigur, at endamálið við uppskotinum er at byrgja fyri, at trygdin fyri lívi og heilsu, ið fáa tænastu frá Almannaverkinum, verður sett í váða. Tí verður ásett við lóg, at limir í Føroya Pedagogfelag, sum eru í størvum hjá Almannaverkinum og sjálvsognarstovnum undir Almannaverkinum, ikki kunnu verða fevndir av arbeiðssteðgi.
Almannaverkið hevur avgerðina
Sambært uppskotinum er tað Almannaverkið, ið metir um og avger, hvørji starvsfólk, Almannaverkið ikki kann vera fyriuttan.
Limir hjá Føroya Pedagogfelag, sum fáa boð frá Almannaverkinum, hava skyldu til at fara til arbeiðis og at fylgja sáttmálum millum Føroya Pedagogfelag og Fíggjarmálaráðið og Kommunala Arbeiðsgevarafelagið, sum vóru galdandi til 1. oktober 2020.
Um Føroya Pedagogfelag ikki er samt við avgerðini hjá Almannaverkinum um, hvørji starvsfólk Almannaverkið ikki kann verða fyriuttan, kann spurningurin leggjast fyri eina nevnd, sum er mannað við trimum limum, har leiðarin fyri Deildina fyri Arbeiðs-og Almannaheilsu er formaður, og Fíggjarmálaráðið og Føroya Pedagogfelag velja hvør sín lim.
Verður viðgjørt fríggjadagin
Løgtingsformaðurin boðaði frá, at uppskotið kemur til 1. viðgerð á tingfundi fríggjadagin klokkan 10.
Tá hann fyrireikaði uppskotið, ætlaði Helgi Abrahamsen at fáa tingið at víkja frá tíðarfreistini á øllum viðgerðarstigum, so málið kundi avgreiðast beinanvegin, men í gjár varð greitt, at undirtøka varð ikki fyri tí í løgtinginum.
Johan í farloyvi
Johan Dahl í Sambandsflokkinum hevur biðið um farloyvi úr løgtinginum, og Eyðdis Hartmann Niclasen hevur tikið sæti fyri hann.
Sí eisini


text:
af Ester Justinussen | mar 16, 2017 | Greinar, TíðindiEg eri ein 17 ára gomul genta frá Kollafirði. Eg byrjaði at søkja um at sleppa á AFS í Oktober 2015. Hvat land eg vildi til, visti eg ikki, men tað endaði við at eg valdi Italia. Tann 21. apríl 2016 var eg umborð á Nørruni, áveg heim eftir eina heilt fantastika...
af Ester Justinussen | dec 19, 2016 | Greinar, Tíðindi, Uncategorized19’inda og 20’inda desember standa sjálvboðin í smáttunum í tinghúsgarðinum og kunnað um AFS. Komi ein túr framvið og fái tykkum eitt prát.
af Ester Justinussen | dec 7, 2016 | Greinar, TíðindiTað kom til tann 10. august, eg vaknaði á hotel Hebron niðri í Keypmannahavn við mammu og ommu míni. Fyrsti tankin eg hevði var “hetta verður sakin!” Komu út á flogvøllin, har var ikki lítið roks av viðførið, men langt um leingi kom eg hartil, at eg skuldi siga...
af Giulia D'Asta | nov 20, 2016 | Giulia's BlogHey tit! It’s Giulia, also known as Eatalian. I am spending the school year 2016/2017 in the Faroe islands and it has been already more than three months since I arrived, I know, time flies. Since I come from the southern region of Italy (Sicily), the...
af Bjork Højen | aug 11, 2016 | Greinar, Tíðindi7 august stóðu vit øll spent á flogvøllinum, at taka ímóti komandi skiftisnæmingarnar Paul (Frankaríki), Giulia (Italia) og Blanche (Frankaríki). Næmingarnar blivu heinta nirri í Danmark av tveimum AFS sjálvbodnum, har tey hava verið á eina legu við øðrum...
af Schønning Eysturoy | nov 8, 2015 | Greinar18 ára gamla Loes Vanheake úr Belgia er skiftisnæmingur í Føroyum og fer næstu vikurnar at hugleiða um lívið í Føroyum. Les blogging hjá henni á Røddin (trýst her) Mynd: © Loes Vanhaeke


text:
Hey Ruby
Hey Ruby
DKK 249,00
DKK 249,00
- Lýsing
- Additional information
Lýsing
Forritarin Linda Luikas hevur skrivað eina røð av barnabókum um smágentuna Ruby, sum fer á ævintýrferð í gandakendu tøknini.At skilja tøknina ígjøgnum spæl, hugflog og skapandi menning er grundarsteinurin í bókunum hjá Lindu. Hey Ruby er fyrsta bók í røðíni, og hóast bókin er um tøkni og teldu, so snýr hon seg ikki beinleiðis um at læra at forrita, og dentur verður ikki lagdur á at læra nakað ávíst forritingaramboð, men roynt verður at vísa á, hvussu til ber at skilja hugtakið telduliga hugsan.
Bókin er ikki ætlað børnum at sita við einsamøll, men er gjørd soleiðis, at børn og vaksin eru saman um hana.


text:
- Tíðindi, mentan og ítróttur
Suðuroyartingmenn fara at seta krøv
Smyril fer væntandi at sigla oftari í nýggja valskeiðnum, verður tað Javnaðarflokkurin, sum fær leiðsluna í nýggja landsstýrinum. Og hvalbingar kunnu kanska rokna við nýggjum tunli.
Suðuroyingarnir eru nevniliga so manssterkir í Javnaðarflokkinum, at tað fer at síggjast aftur, heldur Árni Gregersen, politiskur viðmerkjari.
Mynd: Kristin Michelsen, Bjarni Hammer og Henrik Old - suðuroyartingmenn hjá Javnaðarflokkinum
Tak niður
Sí eisini


text:
Góðu tit øll,
Fólk spyrja, um nøkur broyting verður við skipanini av SuSvim-stevnuni í morgin, leygardagin hin 6. mars 2021, eftirsum at koronutilmælini nú loyva upp til 200 fólkum at savnast í skipaðum bólkum.
Hetta eftirsum at SuSvim fyrradagin vísti á avbjóðingina, at skipa stevnuna sambært galdandi tilmælum, nú tey vóru heili 115 sum høvdu meldað til kapping. Við áheitan um at tey sum skulu luttaka í seinna partinum, bíða til tey fyrstu eru liðug.
Eg havi tosað við fyriskipararnar í Suðuroy, og skilji at tey ynskja at halda fast við hesi somu skipan, eisini hóast at tilmælini nú eru linkað.
Størsta – og heldur óvanliga – avbjóðing er nú, at har eru ikki tann vanliga langsíðan til áskoðarar, nú børnini fara at svimja breiddir heldur enn longdir. Tvs. at møguligir áskoðarar mugu halda seg til balkongina, ið sum kunnugt hevur avmarkað pláss.
Annars er støðan hjá SSF sum lýst í koronareglum okkara, at vit halda okkum til almennu tilmælini. Har stendur sum so einki um áskoðarar, út yvir at vit fylgja almennu tilmælunum; og vit kunnu tí vera upp til 200 samlaði í senn, í tann mun sum har er pláss.
Vegna SSF
Rókur


text:
Náttarlívið og summarstevnur kunnu so smátt fara í gongd aftur. Tað heldur heilsufakligi myndugleikin, sum hesa vikuna hevur viðgjørt koronustøðuna. Bæði náttarlívið og summarstevnurnar hava verið avmarkaðar seinastu vikurnar, men nú verður mett ráðiligt, at tey varisliga og undir skipaðum umstøðum kunnu fara í gongd aftur.
Hildið verið fast um kravdu kanningina við komu til Føroya, og at fólk lata seg kanna aftur fjórða dag. Tað verður framhaldandi staðiliga heitt á øll fólk, sum koma til Føroya, men ikki eru koppsett, um at vera sera varin til kanningina á fjórða degi.
Skalt tú til eitt størri privat - ella alment tiltak, er tað skilagott, at tú letur teg kanna áðrenn tiltakið.
Heilsufakligi mynduleikin heldur framvegis ikki, at tað er ráðiligt at fyriskipa festivalar. Hava vit ætlaðu koppsetingartilgongdina í huga, og tamarhald framvegis er á smittuni, so fara vit væntandi at halda eina nærum vanliga ólavsøku í ár.


text:
Heilsuhjálparanæmingur í starvsvenjing
Tað var ein stór løta, tá maðurin, sum var lamin, sjálvur vendi sær
Eg var sera spent at fara út í starvsvenjing, sum heilsuhjálpari, á einum ellisheimi.
Tann eini borgarin, sum eg valdi mær, hevði ligið so leingi í seingini, at kroppurin var blivin skeivur, kundi ikki liggja á síðuni og hann hevði stívar og óvikandi liðir.
Hetta kemur oftani av lammilsi aftaná ein heilabløðing ella blóðtøpp. Maðurin fekk venjing við fysioterapeuti eina ferð um vikuna og eg var við til hansara venjingar. Tað gav mær so møguleikan at gera heimavenjingar hvønn dag, saman við honum, sum ein part av røktini í arbeiðinum. Maðurin varð so glaður og fysioterapeuturin sá mun fyri hvørja viku.
Minkaði um vandan fyri trykksárum og lungnabruna
Vit gjørdu av saman við manninum, at nú skuldu vit royna at leggja hann á síðuna. Við at gera hetta hvønn dag, arbeiddi eg sjúkrafyribyrgjandi og minkaði um vandan fyri at fáa trykksár og lungnabruna. Og gav honum eisini møguleika fyri tí vælveru tað er, at kunna flyta seg sjálvur á liðina, tá ein hevur brúk fyri tí.
Eftir hetta varð maðurin lagdur á síðuna hvønn dag, skiftivís á høgru síðu, síðani til vinstru síðu. Maðurin megnaði seinni sjálvur at venda sær á liðina.
Tað er stórt at uppliva!
Hetta er eitt dømi uppá hvussu heilsuhjálparar arbeiða við heildarrøkt, venjing og tvørfakligum samstarvi, sum eru umráðandi, fyri at fólk kunnu blíva meira sjálvhjálpin aftur, eftir sjúku.
Starvsvenjing
Starvsvenjing gongur fyri seg runt alt landið !
Heilsuhjálparanæmingar eru vegleiðandi 2x12 vikur í starvsvenjing
- á stovni innan eldraøki
- í heimatænastuni
Heilsurøktararnæmingar eru vegleiðandi 3x12 vikur í starvsvenjing
- á stovni innan eldraøki,
- á sjúkrahúsi
- innan fyri psykiatriska økið
Nágreinilig vikutíðarætlan fyri starvsvenjingartíðarskeið.
Innihald í starvsvenjing - heilsuhjálparaútbúgving
Starvsvenjingin gongur fyri seg á ymiskum arbeiðsplássum innan eldraøki.
Starvsvenjingarstaðið virkar fyri, at næmingurin fær upplæring og fjølbroyttar arbeiðsroyndir innan virkni, stuðul, røkt og umsorgan.
Somuleiðis skal næmingurin læra seg grundleggjandi og fyribyrgjandi heilsutiltøk og í tvørfakligum samstarvi vera við til at skapa heildarloysnir og fremja átøk, sum eru lagað eftir borgarans tørvi, og sum skapa samanhang í gerandisdegi borgarans.
Innihald í starvsvenjing - heilsurøktaraútbúgving
Starvsligi útbúgvingarparturin fevnir um ymisk starvsøki í eldraøkinum, og í almanna- og heilsuverkinum og øðrum heilsufakligum stovnum.
Starvsvenjingarstaðið virkar fyri, at næmingurin fær upplæring og fjølbroyttar arbeiðsroyndir innan likamliga og sálarliga heilsu- og sjúkrarøkt, í samstarvi við aðrar fakbólkar.
Í starvsliga útbúgvingarpartinum skal næmingurin eisini læra at arbeiða heilsufremjandi og sjúkufyribyrgjandi, umsorganarfult, og við virksemi og endurmenning sum endamál. Næmingarnir skulu fáa ymiskar og fjøltáttaðar royndir við sjúklingum og borgarum, sum hava tørv á stuðli ella sjúkrarøkt, orsakað av eitt nú sosialum, sálarligum ella likamligum trupulleikum ella sjúkum. Harumframt skal næmingurin ogna sær vitan um tænastur, sum tað almenna, eins og privat virki, kunnu bjóða.
Næmingurin skal gerast førur fyri at greiða úr hondum samskipandi og undirvísingarligt virksemi.
Brot úr Námsskipanini
Starvsvenjingarstaðið hevur ábyrgd av starvsvenjingarpartinum og leggur starvsvenjingartíðina til rættis, við støði í námsskipanini og útbúgvingarbókini hjá næminginum.
Starvsvenjingarstaðið skal avgreiða og allýsa ábyrgd, førleikar og uppgávur í samband við vegleiðing, í mun til yrkisbygnaðin á staðnum. Leiðsla og vegleiðarar skulu kenna ábyrgd teirra og endamálið við útbúgvingini og útfrá hesum lýsa lestrarumhvørvið á staðnum.
Starvsvenjingin skal skipast soleiðis, at eitt námsfrøðiligt endamál er við uppgávum, ið næmingurin hevur, útfrá teimum málum, sum eru fyri starvsvenjingarpartarnar.
Partar av starvsvenjingini kunnu fara fram í venjingarstovu skúlans.


text:
Grønlendska fjarskiftisfelagið og postfelagið við føroyingi í stjórasessinum, fer nú frá Tele-Post navninum. Nýggja navnið er Tusass.
Á føroyskum merkir nýggja navnið “Vit hoyrast”, og hevur verið brúkt í almennu grønlendsku fyritøkuni áður. Navnið varð á fyrsta sinni brúkt fyri 20 árum síðani sum heitið á talutíðartænastuni.
- Tusass er eitt gott grønlendskt orð, sum er lætt at úttala og minnast, bæði her heima og uttanlands. Tað er eitt navn, sum vit øll kenna, og sum nú fær ein nýggjan og breiðari merking, sigur forstjórin í Tusass, Kristian Reinert Davidsen.
Tusass er tjúgunda navnið hjá 150 ára gomlu fyritøkuni.
Kristian Reinert Davidsen var stjóri í Føroya Tele í árunum 2006 til 2015.


text:
Prát um kynslív á kvinna.fo hevur vakt ans í Íslandi. Somikið nógvir íslendingar hava vitjað heimasíðuna, at talið av vitjandi í næst seinastu viku vaks við 95,5% sambært gallup.fo.
Íslendska heimasíðan b2.is, ið er eitt slag av leinkjusavni til stuttligar ella áhugaverdar heimasíður, við øðrum orðum ein íslendsk útgáva av nym.fo, hevur lagt leinkju á heimasíðu sína, til eitt kjak á kvinna.fo, har føroyskar kvinnur undir evnisheitinum “Tað aftara holið” kjakast um anal sex. Hetta kjakevnið er eftir øllum at døma sera áhugavert fyri íslendingar, tí sambært tølunum á vevmátingarlistanum hjá Gallup var talið av vitjandi á kvinna.fo í næst seinastu viku farið upp við 95,5%. Her av er lutfallið 69,2 útlendskir ip-bústaðir og 30,8% føroyskir. Til samanberingar kann sigast, at lutfallið vikuna fyri var 28,4 % útlendskir ip-bústaðir og 71,6% føroyskir.
Tað er sostatt ikki einans á tónleikaøkinum, at føroyingar hava gjørt vart við seg í Íslandi seinastu vikurnar.


text:
Samskifti av lokalum dátum og grundardátum verður gjørt við einari felags eyðmerking. Hetta kann tykjast sjálvsagt, men í dag eru fleiri ymiskar eyðmerkingar fyri tað sama, til dømis bæði V-tal og skrásetingartal fyri virkir og bæði P-tal og e-tal fyri persónar. At fleiri eyðmerkingar eru, ger tað torført at binda saman dáta, sum hoyra saman.
Val av hóskandi eyðmerking er tí ein partur av uppgávuni at skipa ein skynsaman KT-arkitektur. Tað er eingin forðing fyri at velja eina verandi eyðmerking. Tað er bert ein fortreyt, at øll skulu kunna brúka hesa.
Eitt ávíst arbeiði má gerast fyri at leggja ta røttu eyðmerkingina á dátur, sum í dag ikki eru greitt eyðmerktar. Eitt gott dømi er Tinglýsingin, har gomul persónsdátur ikki hava ein lykil, men bert eru skrásett við navni sum lykli. Tað skal eisini bera til at skráseta ein lokalan lykil hjá einum stovni, sum ynskir hetta, t.d. eitt koyrikortnummar ella eitt SP/F-nummar, men hetta skal viðgerast sum lokalar dátur, sum bert liggja, har hesi dátur verða umsitin.


text:
Í grundardátu verkætlanini, sum umfatar ognir er Tinglýsingin avgerandi skipanin. Tinglýsingin verður í dag umsitin av Umhvørvisstovuni og hevur fylgjandi høvuðsendamál:
- at vera tann almenna skrásetingin av rættindum yvir fastari ogn, motor akførum og leysafæ
- at tryggja rættindini hjá tí sum hevur rættindini ímóti øðrum rættindum
- at staðfesta veðrættir á ognunum
Tinglýsingin er í dag 100% tengd at pappíri og manuellari málsviðgerð, sum verður skrásett í talgildari skrásetingarskipan. Miðal málsviðgerðartíðin er umleið 3 vikur. Tað tekur tí langa tíð og er dýrt og óskynsamt fyri vinnuna, borgaran og umsitingina.
Málið við grundardátuverkætlanini viðvíkjandi tinglýsingini er:
- At Tinglýsingin verður 100% talgild og at 70% av málunum verða gjørd umvegis sjálvgreiðslu
- At viðgerðartíðin verður munandi stytt frá vikum niður í minuttir
- At tað verður møguligt at tinglýsa alt døgnið
- At upplýsingar úr tinglýsingini verða ókeypis
- At tinglýsingardátur verða teldutøkar
Verkevnini í grundardátuverkætlanini fyri ognir eru:
- At ljóslesa núverandi pappírsarkiv og gera tað talgilt
- At "dátuvaska" tinglýsingarskránna, tað er at eyðmerkja ognir við P-tali og V-tali.
- At gera konsept fyri og menna Tinglýsingarskipan
- At verkseta mentu skipanina


text:
Nýggjar
brúðarvísur
Á fundi í Miðlahúsinum mánakvøldið 8. apríl
varð úrslitið av kappingini um nýggjar
brúðarvísur kunngjørt.
Vinnarin gjørdist Eyðun Eliasen av Trøllanesi við
vísuni: Lat okkum taka saman
Nr. 2 gjørdist Regin Eikhólm úr Havn, við vísuni:
Gevið ljóð og lýðið á
Nr. 3 gjørdist Betta á Dalinum úr Klaksvík, við
vísuni: Í Halgubók vit lesa
Miðlahúsið var fullsett, tá Rasmus Joensen bjóðaði
vælkomin. Eftir hetta greiddi hann frá arbeiðnum, ið lá aftanfyri hetta
tiltakið.
Jóan Pauli Joensen, professari greiddi frá um
brúdleyp, brúðarsiðir og brúðarvísur frá eldri tíðum og fram móti okkara tíð.
Tey, ið fingu heiðurslønir, fingu eisini høvi at
greiða frá teirra arbeiði við yrkingunum. Tað var sera áhugavert at hoyra, hvat
tey høvdu lagt dent á og hvussu, tey høvdu lagt arbeiðið til rættis.
Jákup Reinert Hansen tók brot burtur úr bók hjá
Mariu Eide, har hon nevndi um eina aðra danska brúðarvísu, sum legði dent á javnstøðu
í hjúnabandi. Og legði hann afturat: Eg sum prestur kann gott siga tykkum, at
bíblian nevnir eisini nógv um javnstøðu.
Hanus Johansen, ið hevði gjørt lag til vísuna hjá
Bettu, kvæð nøkur ørindi, so fundarfólkið kundi kunna seg við lagið.
Ti seinast varð farið upp á gólv. Ein spennandi
løta, at vita hvussu hesar nýggju vísurnar bóru seg á gólvi. Tær bóru seg væl.
Vóru lættar í lagi, men tignarligar í innihaldi og dansurin gekk væl.


text:
Komandi fíggjarætlan skal taka hædd fyri orkupolitikkinum
politikkur24-09-2021 - 09:45 - Jóanis Nielsen
Veðurlagsbroytingarnar gera alsamt meira um seg, og ongantíð áður hevur verið eins týdningarmikið sum nú at seta í verk átøk fyri at minka um útlátið av vakstrarhúsgassum.
“Hvørt tons av CO2 økir um alheimsupphitingina”. Hetta
staðfesti IPCC, veðurlagsbólkurin hjá ST, fyri stuttum, tá nýggj umfatandi
frágreiðing um veðurlagsbroytingar bleiv givin út. Tí hevur tað eisini týdning,
at lond sum Føroyar eru við til at minka um útlátið og vísa í verki, hvussu
trivnaður kann økjast, samstundis sum útlátið verður skert.
Sum landsins størsta kommuna, kann Tórshavnar kommuna
veruliga hava eina ávirkan á útlátið í landinum. Stórir batar kunnu gerast
innan ferðsluøkið m.a. við at leggja bussleiðina um til el, at betra um
umstøðurnar hjá fólki at ganga og súkkla og at støðugt skifta gamlar oljubilar
út við elbilar. Áleið 130 kommunalir bygningar hava enn oljufýr, og tað er
eingin ivi í, at tað hevði flutt nógv at lagt hesir um til varandi orku ella
fjarhita, umframt at sett fleiri sólorkupanel upp, minka um burturkastnøgdirnar
v.m.
Møguleikarnir eru her, teir eru nógvir í tali. Vit eiga nú at
seta nøktandi játtan av til orkuskiftið og veðurlagsátøk.
Í 2016 samtykti eitt samt Tórshavnar býráð, at útlátið
skuldi minka við 50% fram til 2025 samanborið við útlátið í 2016. Ein
arbeiðsbólkur bleiv settur til at meta um møgulig átøk og kostnaðin av hesum,
og mett varð, at hetta var væl møguligt at røkka og fór at kosta 13.5 mio. kr.
um árið fram til 2025.
Tíverri er útlátsgongdin í Tórshavnar kommunu ikki vend enn,
og tí er tað neyðugt við eini hægri árligari játtan fyri at røkka málinum, sum
bleiv sett í orkupolitikkinum. Hetta vildi verið heilsu, trivnaði, umhvørvinum
og samfelagnum til gagns.
Hetta eigur og skal síggjast aftur í komandi fíggjarætlan!
Vegna minnilutan í Tórshavnar býraði
Gunvør Balle
Elsa Berg
Jákup Dam
Annika Olsen
Birgir Nielsen
Ruth Vang


text:
Kirkjan hevur tikið hesar trúarjáttanirnar til sín fyri at lýsa hina sunnu kristnu læruna og fyri at verja kristin menniskju ímóti ranglæru. Hetta hevur altso ævinleikans týdning, og tí siga vit: Eg trúgvi á Gud Faðir, Gud Son og Gud Heilagan Anda!
Trúarjáttan føroysku fólkakirkjunnar kann deilast upp í trý:
Her er ætlanin at siga eitt sindur um tær tríggjar vanligu ella samkirkjuligu trúarjáttanirnar og teirra forsøgu.
Hesar tríggjar trúarjáttanirnar hava haft ein sera stóran týdning fyri kirkjuna sum heild. Vit hoyra t.d. hina ápostólsku trúarjáttanina næstan hvørja ferð, vit eru í kirkju. Trúarjáttanirnar vóru ikki bara tíðarhóskandi fyri fleiri hundra árum síðani. Tær eru eisini sera tíðarhóskandi í dag! Líka síðani tær vórðu orðaðar, hava kristin menniskju hildið fast við hesar trúarjáttanirnar. Orsøkin til hetta er óiva, at játtanirnar greina í stuttum hitt týdningarmesta í kristnitrúnni: Eg trúgvi á Gud Faðir, Gud Son og Gud Heilagan Anda!
Hin ápostólska trúarjáttanin
(Symbolum apostolicum)
Vit trúgva á Guð Faðir, hin alvalda,
skapara himins og jarðar.
Vit trúgva á Jesus Kristus,
Guðs einborna son, váran Harra,
sum er gitin av heilagum anda,
borin í heim av Mariu Moy,
pínslaður undir Pontiusi Pilatusi,
krossfestur, deyður og jarðaður,
niður farin til heljar,
triðja dagin staðin upp frá deyðum,
farin til Himmals,
sitandi við høgru hond, Guðs Faðirs, hins alvalda,
haðani hann kemur at døma livandi og deyð.
Vit trúgva á heilagan anda,
eina heilaga almenna kirkju,
samfelag teirra heilagu, fyrigeving syndanna,
uppreisn likamsins og lív um aldur og ævir.
Amen![1]
Henda trúarjáttanin verður ikki kallað hin ápostólska trúarjáttanin, tí at tað vóru ápostlarnir, sum skrivaðu hana. Trúarjáttanin er í grundini ikki so gomul. Hitt elsta skjalið av hesari játtanini, soleiðis, sum vit kenna hana í dag, stavar frá einari hondbók fyri trúboðarar, sum varð skrivað av einum manni frá Sweitz, sum æt Priminius uml. ár 720. Her verður játtanin løgd í munnin hjá ápostlunum við tað, at hon, sambært Priminius, varð orðað av ápostlunum, tá ið teir vórðu fyltir av Heilagum Anda á hini fyrstu hvítusunnuni. Hendan søgan er óiva eisini orsøkin til, at vit í dag kalla játtanina fyri hina ápostólsku trúarjáttanina. Priminius orðar eisini greinarnar í játtanini sum spurningar: Trýrt tú á Gud Faðir, hin alvalda, skapara himins og jarðar?[2] Her er altso bæði talan um ein játtandi og ein spyrjandi form viðvíkjandi Apostolicum, sum henda trúarjáttanin eisini verður kallað. Í hinum spyrjandi forminum verður Apostolicum tengd at dópsliturgiini og undirvísingini, sum ein skuldi skúlast upp í eftir dópin.
Nýtslan av Apostolicum undir gudstænastuni er nokkso nýggj (tvs. í 1800-talinum), meðan hon hevur eina nógv eldri traditión, tá ið tað kemur til dóp og dópslæru.[3] Hitt elsta skjalið av hini ápostólsku trúarjáttanini, soleiðis, sum vit kenna hana í dag, stavar, sum sagt, frá hondbókini hjá Priminius (uml. ár 720). Men tað finnast eisini eldri keldur til Apostolicum. Hesir tekstirnir líkjast tó ikki játtanini líka nógv, sum tekstirnir hjá Priminius.
Ein familja av trúarjáttanum
Um vit fara longur aftur í tíðina, møta vit nøkrum serligum tekstum, sum verða kallaðir: Greining av symbolinum, tað vil siga greining av játtanini. Man kann eisini finna ymiskar keldur til játtanina í prædikum og ymiskum brøvum. Talan er so at siga um eina familju av játtanum, sum hava líkheitir og frávik. Vit hava eina italska, eina norðurafrikanska, eina spanska og eina suðurfranska familju. Apostolicum hoyrir til hina suðurfronsku familjuna.
Hvussu ber tað so til, at Apostolicum kom til at vera hin valdandi trúarjáttanin? Jú, tað sær út til, at hetta skyldast teimum politisku umstøðunum, sum gjørdu seg galdandi tá á døgum. Hin franski kongurin, Karl Mikli (kongur frá 768-814), savnaði næstan alt Evropa inn undir seg, og harvið kom hin suðurfranska játtanini eyðvitað eisini at seta sín dám á kirkjulívið í Evropa.[4]
Frummteksturin
Nú er spurningurin, um vit kunnu finna ein frummtekst, sum henda familjan av trúarjáttanum er grunda á. Fyri at finna svarið til henda spurningin mugu vit fara longur aftur í tíðina. Um man samanlíknar hina suðurfronsku játtanina (Arles uml. 540) við hina norðurafrikonsku (Karthago uml. 440) og hina italsku (Milano uml. 380), so sær tað út til, at tær eru grundaðar á hin sama frummtekstin. Man sær t.d., at hin norðurafrikanska og hin suðurfranska játtanin eru ótengdar at hvørjum øðrum. Men samstundis sær tað út til, at hesar báðar ótengdu játtanirnar eru sprotnar út frá hini italsku játtanini. Tessvegna meina granskarar eisini, at hin italska játtanin hevur tættast samband við hina upprunaligu kelduna.
Apostolicum stavar altso frá einari av fleiri variatiónum av einum ávísum frummteksti. Í okkara føri hoyrir variatiónin til hina suðurfronsku typuna, sum óiva hevur sín uppruna í hini italsku játtanini frá 300-talinum.[5] Men var tað so eingin trúarjáttan áðrenn 300-talið? Jú, tað hevur tað óiva verið. Í grundini sær tað út til, at hin italska trúarjáttanin eisini er grunda á ein eldri frummtekst. Men hvønn? Hvør er hin upprunaligi frummteksturin? Fyri at finna eitt svar uppá henda spurningin, mugu vit ein túr til Róm.
Samkoman í Róm hevur verðið kalla móðursamkoman hjá øllum hinum samkomunum. Hon bar eisini orð fyri at hava eina sunnari læru enn allar hinar samkomurnar. Tí er tað eisini nærliggjandi at hugsa, at hinar samkomurnar hava tikið læruna hjá samkomuni í Róm til sín. Tað finnast tvær keldur, sum stuðla hesum ástøði. Hin fyrsta keldan eru nakrar viðmerkingar, sum Rufinus skrivaði yvir hina ápostólsku trúarjáttanina. Viðmerkingarnar hjá Rufinus vórðu skrivaðar í Aquileia uml. 404. Her skrivar Rufinus um munin millum játtanina, sum varð brúkt í Aquileia, og hana, sum varð brúkt í Róm. Út frá hesum hevur man síðani megnað at endurskapa játtanina hjá samkomuni í Róm. Tá ið man soleiðis samanlíknar hina italsku játtanina við hina endurskapaðu játtanina hjá samkomuni í Róm, sær man, at tær líkjast hvørjum øðrum sera nógv. Tí kann man eisini vera rímuliga vísur í, at játtanin hjá samkomuni í Róm er frummteksturin, sum hin italska játtanin og síðani allar hinar variatiónirnar av játtanum eru grundaðar á.
Málið er avgerandi, tá ið ein skal finna fram til, hvussu gamal teksturin veruliga er. Tekstirnir, sum eg higartil havi nevnt, hava allir sín uppruna í latínska málinum. Men um vit fara aftur til ár 340, møta vit einum rithøvunda, sum eitur Marcellus av Ankyria. Hann skrivaði á grikskum og endurgav játtanina hjá samkomuni í Róm á grikskum. Teir flestu granskararnir eru eisini samdir í, at hin grikski teksturin er hin upprunaligi. Hetta kemst millum annað av, at man veit um tveir kirkjuleigarar í samkomuni í Róm, sum skrivaðu á hvør sínum málið. Hippolyt (200-220) skrivaði sínar bøkur á grikskum, meðan Novatian (uml. 250) skrivaði á latín. Út frá hesi vitan eru granskarar síðani komnir fram til, at hin gamla rómverska játtanin er vorðin til í 200-talinum.[6]
Eg havi nevnt, at Apostolicum varð í gomlum døgum serliga brúkt í sambandi við dópslæru. Hetta er eisini tilfeldið her. Man finnir altso upprunan til hina ápostólsku trúarjáttanina í dópsliturgiini og læruni hjá frummkirkjuni.
Uppruna í Bíbliuni
Hin ápostólska trúarjáttanin hevur í síðsta enda sín uppruna í Bíbliuni, har vit eisini síggja ymiskar stuttar trúarorðingar. Hesar orðingarnar eru antin trídeildar ella kristologiskar. Eitt dømi uppá hina trídeildu orðingina hava vit í Matt 28,18-20, har vit m.a. lesa orðini: "...doypa tey til navns faðirsins og sonarins og hins heilaga anda". Í 1 Kor 15,3-4 síggja vit eitt dømi uppá hina kristologisku orðingina: "...at Kristus doyði fyri syndir okkara samsvarandi við skriftirnar, og at hann varð grivin, og at hann stóð upp triðja dagin samsvarandi við skriftirnar". Hesar báðar bíbilsku trúarorðingarnar hava við tíðini fingið fleiri variantar, og við tíðini eru tær eisini blivnar flættaðar saman til eina trúarorðing sum t.d. í orðingini hjá Ireneus av Lyon frá uml. ár 190:
"Hetta er uppstillingin av høvðuspunktunum í okkara trúgv...:
Gud Faðir, ikki-skapaður, ófatiligur, ósjónligur, ein Gud, skapari av øllum.
Hetta er hitt allar fyrsta høvðuspunktið í okkara trúgv. Men hitt næsta høvðuspunktið er hetta:
Guds Orð, Guds Sonur, Kristus Jesus, okkara Harri, sum varð opinberaður fyri profetunum... sambært innihaldinum í Faðirins frelsuætlan, Sonurin, sum alt er vorðið til við, sum við tíðarinnar enda, fyri at sameina alt, varð menniskja millum menniskju, sjónligur, ein, sum man kann nema við, fyri at gera deyðan til einkis og vísa á lívið og skapa felagskap ímillum Gud og menniskju.
Og hitt triðja høvðuspunktið:
Heilagi Andin, sum profetarnir profeteraðu við og fedrarnir lærdu um Gud við og hinir
rættvísu vórðu leiddir av til rættvísisvegin, og sum við tíðarinnar enda á ein nýggjan hátt
varð heltur út yvir mannaættina fyri at gera menniskjuna nýggja yvir fyri Gudi yvir alla
jørðina."
Hetta er eitt dømi uppá ein av fleiri variantum av samanflættaðum bíbilskum trúarorðingum, har hin kristologiski parturin av játtanini við tíðini eisini hevur fingið sítt pláss í trídeilingini, sum vit eisini síggja í hini ápostólsku trúarjáttanini. Hin elsta trúarjáttanin av hesum slag, sum man kennir til, er sum sagt hin gamla rómverska játtanin, og hon er eisini grundvøllurin til Apostolicum.
Týdningurin av Apostolicum
Sum tíðin er liðin hevur Apostolicum fingið meir og meir rúm í kirkjuni. T.d. hava vit sæð, at hon var dópsjáttan fyri alla hina latínsku kirkjuna tíðliga í miðøldini. Í reformatiónini varð Apostolicum, ígjøgnum Lítlu Katekismus hjá Luther, gjørd til hina yvirskipaðu játtanina.[7] Og Grundtvig (1825) hevur eisini virkað við til, at Apostolicum er vorðin so nógv brúkt í kirkjuni í dag, tí at hann legði so stóran dent á júst hesa trúarjáttanina. Hann segði m.a., at Jesus er hitt livandi Orðið, og at tað altíð hevur verið í samkomuni saman við Apostolicum, Faðirvár og orðunum í sakramentunum.[8]
Apostolicum hevur haft sera stóran týdning í kirkjunnar søgu. Sum ein trúarorðing, ið hevur sín uppruna í Bíbliuni, síggja vit, at Apostolicum ikki bara eru fín gudfrøðilig orð. Henda játtanin lýsir høvuðsmálini í kristnu trúnni, og hon hevur, saman við hinum variantunum av hini gomlu rómversku trúarjáttanini, haft serliga stóran týdning fyri dópskandidatar upp ígjøgnum tíðina. Ymiskar keldur, sum kunnu sporast heilt aftur til 300-talið, peika á, hvønn leiklut játtanin hevur haft í kirkjuni. Aftaná upplæringina varð dópskandidaturin hildin at vera klárur til at hoyra játtanina (traditio symboli). Aftaná at hava granska játtanina í eina tíð, og áðrenn kandidaturin varð doyptur, skuldi dópskandidaturin sjálvur framsiga játtanina fyri biskupinum (redditio symboli). Játtanin virkaði altso sum trúarjáttanin hjá sjálvum dópskandidatinum, og hesa funktiónina hevur hon eisini haft upp ígjøgnum kirkjunnar søgu.[9]
[1] Trúarjáttan føroysku fólkakirkjunnar, s. 10
[2] O. Skarsaune, Troens Ord, s. 38-39
[3] L. Grane, Den danske Folkekirkes bekendelsesskrifter, s. 12
[4] O. Skarsaune, Troens Ord, s. 40
[5] Ibid, s. 42
[6] Ibid, s. 43-44
[7] L. Grane, Den danske Folkekirkes bekendelsesskrifter, s. 18
[8] M. Schwartz Lausten, Danmarks Kirkehistorie, s. 221
[9] O. Skarsaune, Troens Ord, s. 45


text:
Norðdepil
Hvannasunds kommuna var í 1872 partur av Norðoya Prestagjalds kommunu.
Í 1908 fór Hvannasunds kommuna uppi í Viðareiðis, Fugloyar og Svínoyar sóknar kommunu.
Í 1950 gjørdust tær seks bygdirnar við Hvannasund til Hvannasunds kommunu. Hesar seks bygdirnar eru: Múli, Fossá, Norðdepli, Depli, Norðtoftir og Hvannasund.
Fossá (nú avtoftað) og Norðdepli eru niðursetubygdir frá 1866-68. Hinar fýra bygdirnar eru aldargamlar. Múli er nevnd í Hundabrævinum frá 1300-talinum. Í Depli stendur friðaður garður. Hesin er frá 1815.
Hvannasunds kommuna er sum flestu gomlu kommunur í Føroyum broyttar frá gamla bóndasamfelagnum til fiskivinnu- og ídnaðarsamfelag.
Vinnulívið í kommununi er nærum alt alivirksemi og útróður. Havnaviðurskiftini eru góð.
Í 1963 varð flakavirki bygt í Norðdepli. Síðani bergholini vóru gjørd í 1967, er samvinnan við klaksvíkingar vorðin sera stór. Virksemi á flakavirkinum í Norðdepli flutti í 2014 til Leirvíkar og síðani hevur onki flakavirksemi verið í Norðdepli.
Trý stór alibrúk eru í kommununi, tvey sunnanfyri byrgingina og eitt norðanfyri byrgingina. Øll hava landstøðir í Hvannasunds Kommunu. Á Norðtoftum er stór smoltstøð og í løtuni (2019) eru ætlanir um stórar útbyggingar.
Samferðslukervið í kommununi er væl útbygt. Koyrandi er millum allar bygdir í kommununi. Í 1974 kom byrging um Hvannasund, so Borðoyggin og Viðoyggin vórðu samanbundnar. Rutubáturin út til Svínoyar og Fugloyar siglir út frá Hvannasundi.
Sjálvt um roynt varð at stovna skúla eystan Múla í 1737, kom ikki gongd á fyrr enn í 1835. Tá fór viðingur, giftur á Toftum (Norðtoftum), at lesa við børnunum á Toftum, Depli og Múla. Í 1837 fór annar viðingur at lesa við børnunum á Viðareiði og Hvannasundi.
Í 1895 varð skúli bygdur í Norðdepli, og hesin stendur uppi enn. Børnini í Hvannasundi vórðu rógvin í skúla, og hini noyddust at ganga. Skúli varð so aftur bygdur í Hvannasundi í 1932. Hesin húsar í dag Café Old School.
Í 1983 varð nýggjur skúli bygdur á Fossánesi, og her ganga nú øll børnini í kommununi í skúla til og við 7. skúlaár. Skúlabørnini í framhaldsdeildini verða koyrd til Klaksvíkar.
kelda: hvannasund.fo


text:
Miðallívsævi
Miðallívsævi er heiti fyri, hvussu leingi fólkið livir í miðal í einum landi. Miðallívsævi er miðalaldurin á teimum, sum doyggja. Væntað miðal lívsævi er talið á árum, sum fólk í ávísum aldri í miðal væntast at hava eftir at liva. Hon er ymisk fyri ymiskar aldursbólkar. T.d. kunnu nýføðingar í Føroyum í 2014 vænta at liva í 80,11 ár.[1] Í 1950 var miðallívsævin í øllum heiminum 40 ár. Betri heilsuviðurskifti og betri og meiri matur hava gjørt, at miðallívsævin nú á døgum er 65 ár. Men hetta tal sigur einki um ovurstóra munin á ríkum og fátækum londum og munin ímillum stættirnar í einum landi. Rík fólk hava vanliga betri heilsu enn fátæk fólk, og tí er fólkið frískari og livir longur í ríkum londum enn í fátækum londum.


text:
Vit nýta cookies á heimasíðuni til tess at minnast tínar stillingar og veita tær eina betri heimasíðu. Cookies eru lítlir tekstfílar, ið verða goymdir á tínari teldu, sum hava til endamáls at minnast teg aftur. Cookies eru ikki skaðiligar, men kunnu innihalda upplýsingar um teg.
Tú kanst velja at frásiga tær cookies, men hetta kann hava við sær, at heimasíðan ikki virkar, sum ætlað.
Neyðugar cookies skulu játtast, til tess at heimasíðan skal virka sum ætlað.
Sløkkir tú fyri hesum cookies, kunnu vit ikki goyma upplýsingar um tína vitjan. Hetta kann hetta ávirka hentleikarnar á heimasíðuni.
Heimasíðan nýtir Google Analytics til tess at samla hagtøl yvir vitjandi á heimasíðuni. Talan er einans um tekniskar dátur, sum ikki eyðmerkja teg sum persón. Harafturat nýta vit cookies frá AddThis, sum eisini hava til endamáls at framleiða hagtøl.
Hesar cookies hjálpa okkum at betra síðuna við tíðini.
Vinaliga játta neyðugar cookies fyrst, áðrenn tú kanst goyma tínar stillingar!


text:
Stytt útbúgving
Heilsuhjálparaútbúgving:
Til tín við nógvum arbeiðsroyndum innan røkt.
Styttingin fer fram soleiðis
- Tú byrjar í januar, gongur 6 mánaðir í skúla
- Feria 7 vikur
- Í starvsvenjing í 3 mánaðir, kann vera kring alt landið
- 2 próvtøkur í novembur - liðug
Útbúgvingin tekur tá 11 mánaðir, ístaðin fyri 15 mánaðir vanliga tíð.
Umsóknarfreistin er 1. novembur.
Tú skal minimum hava 9. flokk og 1 ára arbeiðsroyndir.
Arbeiðsváttan, fyri eitt ár, fulla tíð, sum ófaklærd innan eldrarøkt. Ella 2 ár hálva tíð.


text:
Sjófuglar
Sjófuglar eru ikki serstakt fuglaslag, men ymiskir fuglar. Allir eiga teir nær sjónum, á hellum, bergi, í urðum ella vallbergi. Flestir eru fitjufuglar, vatn rínur ikki við teir, og hvast hava teir nevið at taka fisk. Nógvir sjófuglar eiga í Føroyum, til dømis lomvigi og álka, ið nógv hava verið veiddir, men eru nú friðaðir. Teir hava smáar veingir. Aðrir sjófuglar, til dømis skrápur ella súlukongur, hava smalar, langar veingir og kunnu sveima leingi á flogi.
Kjógvi og mási eru ránskendir sjófuglar, teir eta egg, pisur og ræ og annars alt, sum fyri nevið kemur. Kjógvi jagstrar fugl á flogi og noyðir hann at sleppa fonginum, sum hann so loftar í flognum. Súla stoytir seg 30 m. eftir fiski. Pingvin fær ikki flogið, men svimur óføra væl við veingjunum, tá hon veiðir fisk. Lundin eigur holum í vallbergi, hann tekur mest smáa sild. Lundin fær borið 20-25 sildir í nevinum. Sildberin flýgur so heim í lundalandið til pisuna í holuni í vallberginum.
Hóast 71 prosent av jarðarflatanum er hav, eru bara 3 prosent av heimsins fuglasløgum sjófuglur. Tað er lætt at meta um støðuna hjá sjófugli í mun til onnur djór í havinum, og tí verður støðan hjá sjófugli ofta nýtt sum ein ábending um, hvussu tað stendur til í havumhvørvinum. Teir flestu sjófuglarnir liva mestu tíðina á sjónum og koma bert upp á land í bútíðini, tá ið teir verpa og ala pisurnar.
Í Føroyum er heilt nógvur sjófuglur, tí her er nógv føði í sjónum. Men nøkur av fuglasløgunum, sum allarmest eru til av í Føroyum, er júst sjófuglur. Til dømis eru 600.000 pør av havhesti, sum er tann vanligasti sjófuglurin hjá okkum, meðan tað einans eru 10.000 pør av tjøldrum, sum er tann vanligasti heiðafuglurin. Í Føroyum eiga 21 sløg av sjófugli, og mett verður, at samlaða talið av pørum er slakar tvær milliónir. Tá ungfuglurin er taldur við, er samlaða talið um 6 milliónir fuglar.
Sjófuglur er fitjufuglur. Soleiðis verður fuglurin nevndur, tí hann hevur fitjur. Fitjur eru húð, sum er millum tærnar. Fitjur gera fótin góðan at svimja við. Sjófuglur livir av fiski, smáum krabbadýrum og høgguslokki. Hann etur mest av nebbasild, men eisini hvítingsbróður, brisling, sild, makrel og seið. Ymiskt er, hvussu sjófuglur fær fatur á føðini. Summir fuglar kunnu ikki kava, til dømis havhestur, drunnhvíti og rita. Teir liva av tí, sum er í vatnskorpuni og beint undir vatnskorpuni. Terna, skrápur og súla stoyta seg niður í sjógvin, og eitt nú lundi og lomvigi kava djúpt niður og nýta veingirnar at svimja við.
Tað er ymiskt, hvussu fuglarnir reiðrast. Á sumri er nógv fuglalív í bjørgum, á hellum og í bakka. Fuglarnir eru her, tí her er gott og trygt at reiðrast. Lundi grevur sær holur ovast uppi í bakkanum. Rita klínir sær reiður fast í bergið, og lomvigi og álka verpa á bera hellu. Niðast í berginum reiðrast skarvur og teisti. So skjótt ungarnir eru floygdir, minkar fuglurin í bjørgunum og flýgur út á hav.
Vit veiða so at siga bara sjófugl. Fyrr var tað mest lundi og lomvigi, sum varð veiddur. Nú verður mest veitt av havhesti, okkara vanligasta sjófugli. Um vit veiða ov nógvan fugl, kann stovnurin koma í vanda. Tí er ein lóg um fuglaveiðu. Til dømis er als ikki loyvt at veiða æðu, og álka kann bert skjótast frá 1. oktober til 20. januar.


text:
Fólkflokkurin hevur lagt uppskot fyri løgtingið, har allir miðnámsnæmingar fáa rætt til lestrarstuðul, men Tjóðveldi, Javnaðarflokkurin og Framsókn vilja framhaldandi gera mismun á miðnámsnæmingum.
Í gjár feldi samgongan uppskotið!
Hví skulu miðnámsnæmingar, ið hava sama lærara, lesa í somu bók, og sita lið um lið í skúlanum ikki hava somu sømdir? Tann, ið er eldri enn 18 ár, fær lestrarstuðul, meðan tann, ið er 17 ár, bert fær bókastuðul.
Sjálvt um tjóðveldi, javnaðarflokkurin og framsókn ikki taka undir við tí, er lítið at ivast í, at fólkið ynskir at rætta hendan skeivleikan!👍


text:
Frásøgn úr Oyndarfirði
Ein bóndi (tilskilað er: í Noregi ella Íslandi) átti ein son, sum altíð arbeiddi úti um dagin við húskøllunum.
Eina nátt, sum hann svevur í sínum kamari, berst honun fyri í dreymi, at ein genta kemur inn, gongur at songini, heilsar honum og fer so út aftur. Í sama bragdi vaknar hann og sær aftan á gentuna, í tí at hon fer út um dyrnar.
”Hatta var tó ein nasadjørv genta kortini,” hugsar hann: hann hevði ikki sæð hana fyrr.
Dagin eftir fer hann út í báti við húskøllunum; teir koma til ein hólm og fara upp á land at ganga til stuttleika; men bóndasonurin viltist burtur frá hinum, og teir finna hann ikki aftur.
Hann kemur til eina kirkju, fer inn í kirkjudyrnar og hoyrir ein prest prædika. Hulduprestur er hetta. Altargangur er, og kirkjufólkið syngur sálmin: ”Jesu søde ihukommelse.”
Tað fyrsta menniskja, ið kemur út aftur úr kirkjuni, er ein so vøkur genta; hann heldur tað vera somu gentu, ið hann sá hina náttina. Hon tekur í aðra hondina á honun og leiðir hann; nú er tað prestadóttirin.
Hann er í tríggjar dagar hjá hulduprestafólkunum, væl fagnaður, fer so av-stað, og gentan fylgir honum aftur á leið. Við skilnaðin sigur hon við hann, at hann skal koma aftur at vitja tey tann dagin, ið hon ásetir honum. Hann verður at lova henni tað, men hugsar við sær sjálvum, at hann fer ikki kortini.
Tann ásetta vitjingardagin fer hann út at sláa (sláa gras) við húskøllunum.
Sum teir standa og sláa, kemur huldugentan, gongur beinan vegin til hansara og heldur við hann, at hann gjørdi ikki, sum hann lovaði; men hann sigur, at hann kemur ikki aftur til hennara.
Hon svarar, at, kemur hann ikki við góðum, so skal hann noyðast at koma við illum.
Hann ger tá ikki vandari enn, at hann slær hana tvørtur um kroppin við líggjorvinum.
Hesi sløg skal hon minnast honum, sigur hon og lovar at leggja slíka sjúku á hann, at hann skal ikki sleppa av songini aftur í sínari lívstíð.
So varð: hann legðist á songina ógvuliga ringur; men pápi gentuna, huldupresturin, ið visti um hetta, kom til hansara og segðist vilja grøða hann. Presturin var forharmaður: gentan var eitt ólukkudýr, segði hann, tó at hon var hans egna dóttir.
Hann avloysti (bírættaði) tann sjúka, gav honun ein seðil og bað hann goyma hann væl: tí hon sjálv var vís at koma.
Tað var, sum huldupresturin segði: eina náttina kom hon, reiv seðilin frá honum, og hann var tá lika ringur sum fyrr.
Presturin kom aftur, avloysti hann og læt hann fáa ein annan seðil.
Hon kemur og rívur seðilin frá honum aðra ferð, og sama neyðin er aftur á honum.
Presturin kemur triðju ferð til hansara; men hon helmar ikki, fær uppaftur rivið seðilin til sín og tveitir hann í eldin.
Tá sigur presturin við dóttrina, at nú skal hon síggja, at drongurin fær heilsubót: men hvat ið av henni verður, leggur hann einki lag í.
So gevur presturin dronginum at drekka úr einun kálki (huldukálkur var tað), sum svartur prikkur var í botninum á.
Tá ið tann sjúki hevði drukkið, small gentan deyð niður, men sjálvur var hann frískur í somu stund.
Síðan sá drongurin ikki hulduprestin aftur.
Frásøgn: Anna Sofía Joensen, Oyndarfirði
Jakob Jakobsen: ”Færøske folkesagn og æventyr”, 1898-1901
Ævintýrið er her endurgivið við stavseting Hammershaimbs.
80 Einki AT-nummar


text:
GLASIR: REINGERÐARFÓLK Í FAST STARV18. desember 2020
Hevur tú hug og hegni til at gera reint og royndir innan reingerð, so hava vit starvið til tín. Vit søkja eftir reingerðarfólki til Glasir at byrja sum skjótast. Vit bjóða fast starv, fasta løn, fulla tíð, og arbeiðstíðin er í dagtímunum. Arbeiðsdagurin er í stóran mun í vanligari arbeiðstíð teir dagar, skúlagongd er.
Hjá tí, sum settur verður, leggja vit dent á eginleikar sum arbeiðssemi, álit, nærlagni og evni at samstarva. Tað er ein fyrimunur, um tú ert von/vanur við reingerðararbeiði.
Starvið verður sett sambært sáttmála millum Fíggjarmálaráðið og Havnar Arbeiðskvinnufelag. Fleiri upplýsingar um starvið fáast við at ringja til Sólruna Djurhuus á tlf. 25 00 59.
Skrivligar umsóknir við møguligum viðmælum skulu sendast við telduposti til Egon Øregaard, ego@glasir.fo, og skulu vera skúlanum í hendi í seinasta lagi mánadagin 04. januar 2021.


text:
Nýggjastu tíðindi
Rulluportrið Niðan Horn verður skift
KUNNGERÐ: Týsdagin 12. oktober verður rulluportrið Niðan Horn skift. Í hesum sambandið verður eingin gjøgnumkoyring á farleiðini niðan til vatnbrunnarnar og niðan á Háls.
Heitt verður á fólk um at halda frástøðu, meðan arbeiðið er ígongd. Vegurin verður stongdur 12. okt frá kl.06.00 til arbeiðið er liðugt. Fyri nærri kunning, kunnu fólk venda sær til kommununa á tel. 41 00 00.
Klaksvíkar kommuna
Nýtt í kommununi
Skráin fyri býráðsfundin, sum er hósdagin 28. oktober kl. 17.30, er nú tøk. Les meira »
Leiðslan í Norðoya Bú- og Heimatænastu hevur samskift við heilsufakliga myndugleikan um átøk í NBH fyri at halda øktu smittuna bur… Les meira »
Í samband við at asfalterað verður á Klaksvíksvegnum, verður ferðslan tarnað frá rundkoyringini og til Føroya Bjór. Arbeiðið verðu… Les meira »